text:
KONFERANS DE PRES 3 OGANIZASYON SENDIKAL KI NAN SEKTÈ TEKSTIL LA
4 JIYE 2012 nan POTOPRENS
N ap salye epi remèsye tout jounalis, zanmi nou nan laprès pale, ekri ak televize ki vin kouvri konferans de près sa a. Se 3 òganizasyon sendikal, Centrale National des Ouvriers Haitiens (CNOHA), Confederation des Forces Ouvrieres Haitiennes (CFOH) ak Entè sendikal Premye Me-Batay Ouvriye (ESPM-BO) ki envite nou pou enfòme popilasyon an anjeneral ak ouvriye/ouvriyèz k ap travay nan faktori sou rapò anyèl USTR, kidonk Biwo Komès entènasyonal Etazini ak lòt enstans nan leta ameriken pibliye sou aplikasyon Lwa Hope II/Help an Ayiti.
1) Sou Lwa Hope la :
Kòm nou konnen, Lwa Hope la, se yon lwa kongrè ameriken pase depi ane 2006. An 2008, kongrè ameriken an rekondyi li pou septanm 2013. Men apre tanbleman de tè 12 janvye 2010, lwa Hope la vin rele Help (Haiti Economic Lift Program) e l ap dire pou jis 2020. Lwa Hope2/Help sa a rantre nan kategori akò oswa pwogram preferans komèsyal ant Ayiti epi Lezetazini. Men gen de kondisyon lwa Hope/Help la ekzije leta ayisyen ak izin soutretans yo. Fòk izin yo fonksyone an konfomite ak 8 konvansyon fondamantal OIT yo epi kòd travay peyi Dayiti a. Pou verifye si gen konfòmite ou pa, gen yon pwogram ki anba sipèvisyon ak kontwòl OIT ki rele Better Work (BW) k ap fè obsèvasyon, evalyasyon sou konfòmite yo nan kad sa yo rele pwogram TAICNAR la (ki vle di Pwogram asistans teknik ranfose pou evalye si antrepriz yo an konfomite ak nòm entenasyonal yo epi lejislasyon travay nan peyi a ki fè pati lwa Hope la menm. BW pibliye 4 rapò evalyasyon deja.
Men chak ane, nan mwa jyen Biwo Reprezantan ameriken pou Komès Entenasyonal (USTR/United States Trade Representative) dwe fè yon rapò sou jan lwa Hope/Help la ap mache/aplike nan peyi pou prezidan Lezetazini kapab deside si akò komèsyal Lwa Hope2/Help la gen ladan l kapab kontinye aplike an Ayiti. Kidonk, se yon rapò ki gen yon gwo enpòtans pou avni rapò komèsyal Ayiti ak Lezetazini sou ekspòtasyon tekstil. Se yon rapò ki di si konpayi rad yo elijib ou pa pou yo benefisye de avantaj lwa Hope la bay yo.
2) Kisa rapò a di ?
Rapò a rete sou avansman ki fèt nan aplikasyon pwogram asistans teknik Better Work ap jere pou amelyore konpetans faktori ki anrejistre pou benefisye de Lwa Hope la. Epi li rete sou efò gouvènman ayisyen fè pou li konfòme l a ekzijans lwa Hope la. Rapò a rete sou kèk inisyativ Komisyon Hope (CTMO/Hope) la kòmanse fè pou korije de fay nan aplikasyon lwa a an Ayiti. Epi li rete tou sou apyi teknik gouvenman ameriken bay gouvenman Ayiti pou ranfòse kapasite l pou aplikasyon oswa reyalizasyon sa Lwa Hope la mande yo kit nan bay fòmasyon, konsiltasyon ak responsab Better Work yo, vizit ki fet sou teren an ak met faktori yo, komisyon Hope la, biwo medyatè travay la ak reprezantan konpayi k ap pwodyi rad ann Ayiti yo, elatriye. Men sa ki enpòtan pou nou se ke rapò a idantifye 3 gwo pwoblèm/vyolasyon responsab faktori yo koupab. Yo se : 1)Vyolasyon sou libète pou fòme asosyasyon nan izin yo, 2) Diskriminasyon fanm ouvriyèz yo ap sibi avèk kesyon asèlman seksyèl oswa tizonaj seksyel nan faktori yo ; epi 3) travay fòse, patikilyèman sou fòm fòse ouvriye yo fè lè siplemantè san yo pa peye yo kòmsadwa. Apre sa rapo a lonje dwèt sou 3 faktori ki pa an konfòmite ak aspè sa yo. Faktori sa yo se SISA (Sewing International SA, IW (Inter-American Wovens SA) ak Oki se( One World Apparel). WA 3 izin sa yo kounyè a, sou gwo siveyans pou yo sispann vyole nòm entènasyonal sou libete asosyasyon, travay fose ak diskriminasyon sou fòm asèlman seksyel ouvriyèz yo ap sibi. Rapò a di tou apre yo te fin mete yo okouran, 3 izin sa yo di yo pral mete de plan daksyon pou redrese sitiyasyon yo, pou yo vin an konfomite. Angwo se sa rapò a rete sou li.
3) Pozisyon 3 òganizasyon k ap milite nan sektè tekstil la sou rapò a :
Pou nou menm 3 òganizasyon sendikal k ap lite nan sektè tekstil la pou chanje kondisyon travay ouvriye faktori yo epi amelyore kondisyon lavi yo, n ap di nou pran akt de sa rapò a di yo. Men nou panse gen aspè enpotan rapo a pa rete sou yo ki pou nou fondamantal. Rapò a rete sou 3 vyolasyon yo kòm de bagay ki izole. Yo pa gade yo kòm de aspè nan yon sistèm esplwatasyon jeneralize ouvriye nan izin yo ap sibi nan peyi a. 3 kalite vyolasyon yo rete sou yo a gen enpòtans yo, se vre. Men yo pa rete sou sistèm esplwatasyon global la ki pwodyi 3 pwoblèm sa yo. Patwon yo vyole nòm OIT sou libète asosyasyon, se pou ouvriye ak ouvriyèz pa ka òganize yo an sendika pou revandike pi bon kalite salè, bon kondisyon travay, avantaj sosyal ak pwoteksyon sosyal. Yo soumèt ouvriye/yèz yo a yon rejim boutdi (opresyon/represyon) pou yo ka esplwate yo kòm mendèv a bon mache pou yo fè maksimòm pwofi, pou yo tire plis plivali nan pwodiksyon an. Se sa k ap regle nan fòse yo travay anplis epi pa peye lè siplemantè kòmsadwa sou pretèks y ap konplete tarif ki nan modil la oswa fè yo travay 48 èdtan san peye repo ebdomadè a, oubyen pa peye jou ferye jan lalwa mande l. E se pa mechanste oswa pa mank moralite ki fè y ap vyole dwa ouvriye/yèz yo. Se konsa sistèm kapitalis la gen pou mache nan peyi Dayiti. Peyi y ap plede di ki pi pòv la, ki pi mal nan emisfè a. Se esplwate povrete ekstrèm la pou pwofi pa yo. E se konsa kapitalism la ap sèvi ak fòs travay pi bon mache a, pou fè l rann tout ji l ak konplisite leta peyi a menm.
Rapò a di tou ke leta ameriken peye epi voye gwo fonksyone ak enspektè travay nan MAST al pran fòmasyon pou yo fè travay yo. Men elas, leta atravè MAST kite tout vyolasyon sa yo ap fèt san li pa leve ti dwèt li, san li pa pran okenn mezi kont patwon izin k ap vyole lalwa yo. Se enpinite total, se baryè lib pou tarif pwodiksyon ap monte san salè pa ajiste, se baryè lib pou patwon yo pa peye salè minimòm alapyès la jan lwa 2009 la mande l. Se baryè lib pou yon bann abi ak vyolasyon kòd travay la ap fèt san enspeksyon ak sanksyon pran kont koupab yo. Se enpinite total leta kite ap vale teren. Kidonk, fòk yo atake kesyon nonkonfòmite ansanm ak sistèm enpinite/lese grennen leta ayisyen responsab pou sistèm esplwatasyon boutdi ki sanble tèt koupe ak esklavaj la fini nan izin soutretans yo.
Anfèt, modèl ekonomik ki baze sou kalite izin sa yo, se lesplwatasyon yo pran kòm avantaj konparatif pou swadizan kreye anplwa. Se sa ki alabaz lefèt ke vyolasyon ap fèt, epi pa gen okenn sanksyon leta ayisyen pran kont antrepriz k ap vyole lalwa yo. Sèl bagay ki genyen se sanksyon gouvènman ameriken kapab pran kont antrepriz k ap enpòte rad nan izin ki pa an konfòmite yo, nan retire ekzonerasyon dwanyè peyi Lezetazini bay ak Lwa Hope la apre 3 rapò nonkonfòmite BW ta fè.
4) Limit Rapò a :
Rapò a kapab sèvi nou kòm òganizasyon k ap lite bò kote ouvriye/yèz yo paske li lonje dwèt sou kèk nan gwo vyolasyon yo men kontni li rete limite. Li pa atake kesyon tankou salè mizè ak represyon ki ala baz lesplwatasyon kapitalis ouvriye/yèz yo ap sibi nan izin yo. Li pa rete sou absans MAST nan fè respekte lejislasyon travay ak konvansyon entènasyonal yo. Epi li pa rete sou absans sanksyon kont antrepriz k ap vyole dwa travayè yo nan peyi a menm. Se komsi pa gen okenn pwovizyon onivo nasyonal pou rezoud pwoblèm yo. Se yon lwa etranje ki ka pèmèt ouvriye/yèz ayisyen pran yon ti souf. Eske sa nòmal ? Nou pa kwè sa !
Eske se nan mete CCAP (comité consultatifs pour l’amélioration de la performance) pwoblèm nonkonfòmite a ap ka rezoud vreman jan BW ap pwone l la ? CCAP la, se de komite ki genyen reprezantan patwon ak ouvriye BW vini ak li kòm apwòch pou rezoud pwolèm non konfòmite nan izin yo. Pou nou menm, pwoblèm ki denonse nan rapò BW yo ak USTR nan relasyon travay nan izin sa yo, fòk se yon lòt rapò de fòs ki pou genyen. Pou sa fèt, fòk ouvriye yo òganize nan otonomi yo, ranfòse kapasite òganizasyonèl yo nan lit revandikativ yo menm pou yo kapab negosye sa ki nan enterè yo. Se pa nan foure tèt yo nan de estrikti k ap fè yo toujou rete anba dominasyon ak presyon kapitalis yo (ayisyen kou etranje). Plan BW genyen pou mete CCAP nan izin yo dwe anile. Se yon danje pou devlopman òganizasyon otonòm ouvriye yo pou devlope kapasite yo pou negosye sa ki nan enterè yo epi jwenn antant oswa akò ki dirab pou kondisyon travay yo ak lavi yo chanje tout bon. Se yon estrikti de kolaborasyon de klas kote ravèt p ap janm gen rezon devan poul. Pou nou menm, sistèm ki genyen nan faktori sa yo malad nan tout kò li. CCAP, se yon ti pansman pwogram BW la vle mete sou yon gwo maleng. Nou rejte li net ale kole ! Nou p ap dakò pou yo enpoze l nan izin yo.
Se pou tout aspè sa yo ki fè nou menm 3 òganizasyon sendikal nan sektè tekstil la, nou pran angajman pou nou kòdone pratik nou pou nou fòmile revandikasyon nou yo parapò a sitiyasyon ki genyen nan izin yo jodi a avèk rapò USTR fenk pibliye sou aplikasyon lwa Hope2/Help la. N ap mande :
1) Pou dosye ouvriye revoke SISA ak IW yo relanse tout bon pou ouvriye ki vle retounen travay nan 2 kote sa yo, reyentegre pòs yo pi vit posib. Epi tou fòk lis nwa ki anpeche ouvriye jwennn travay fini nan izin yo ;
2) Pou tout patwon ak tout reprezantan yo respekte libète asosyasyon, libète pou ouvriye/yèz esprime yo lib e libè sou kesyon sendika ak tout kesyon ki konsènen yo. Menm jan an tou patwon yo pa ka chwazi ak ki sendika y ap ann afè ak yo ou pa. Tout sendika gen menm dwa. Fòk diskriminasyon anti-sendikal la pa vin pran yon lòt fòm
;
3) Fòk sendika yo gen aksè a tout faktori pou yo devlope rapò ak ouvriye yo vle epi pou yo pa sibi okenn reprezay ;
4) Fòk gen yon bon jan plan redresman oswa refòm nan MAST pou li jwe wòl li kòm entans leta k ap entèvni an gran moun nan kesyon relasyon nan travay ak mwayen teknik oswa lojistik ki nesesè yo pou sòti nan enpinite jeneralize a ;
5) Byen ke nou konsyan de limit yon enstans tankou CTMO/Hope genyen ladan l, fòk reprezantan travayè ki ladan yo chanje. Sa ki la yo depi 2006 yo pa la toujou. Yo pa gen okenn reprezantativite pou yo nan pozisyon sa a. Fòk chwa nouvo reprezantan travayè yo fèt nan transparans ak patisipasyon sendika ki prezan tout bon nan sektè tekstil la.
6) Fòk koze mete PICC oswa CCAP la (comité consultatifs pour l’amélioration de la performance) nan izin yo kanpe. Se sendika yo ki pou ranfose oswa konsolide yo nan mitan ouvriye/yèz yo, se pa CCAP. CCAP yo, se yon zouti BW ap mete sou pye pou anpeche sendika yo fonksyone anndan izin yo sou pretèks yo gen yon strikti paritè ki rele CCAP. Fòk ouvriye yo konstwi òganizasyon otonòm pa yo, pou defann enterè yo.
7) Fòk gen yon chita ant sendika yo ak patwona sektè tekstil la pou diskite kesyon salè ak tarif pwodiksyon anvan oktòb 2012 pou rete sou pwoblem tarif pete fyèl yo ak aplikasyon lwa sou salè minimòm san fos entèpretasyon ;
8) Fòk gen yon espas kote yo enfòme epi konsilte òganizasyon sendikal ki nan sektè tekstil sou tout plan/pwogram/pwojè leta oswa lòt entans entènasyonal ki konsènen kondisyon travay ak lavi ouvriye yo pou nou bay dizon nou sou yo kòmsadwa.
Pou fini n ap di, nou rete soude nan konviksyon nou ak deteminasyon nou pou nou vanse nan batay pou fè respekte dwa ouvriye/yèz yo nan izin tekstil yo. Nou pral kontinye devlope rapò ant nou menm 3 òganizasyon pou nou tabli yon espas entèsendikal de lit otonòm ouvriye/yèz nan tan k ap vini la yo.
Mesi
CNOHA – Dominique SAINT-ELOI
Cnohasolidariteouv@ymail.com
CFOH – Archelus CHARLES
cofoh03@hotmail.com
ESPM-BATAY OUVRIYE – Yannick ETIENNE
3652 5646 – batayouvriye@hotmail.com


c: text/html

text:
Vis Prezidan Edmonson selebre gradyasyon klas 2011 Pwogram 5000 Wòl Modèl Ekselans la
Vis Prezidan Audrey M. Edmonson bay felisitasyon ak ankourajman a elèv 2011 yo kap gradye nan Pwogram 5000 Wòl Modèl Ekselans la jou Lendi, 9 me 2011 nan New Birth Baptist Church nan Miami. Fonde pa Kongrèswomann Frederica Wilson an 1993, òganizasyon sa a travay ak jèn ki an risk yo, gide yo pou ke yo pa tonbe viktim dwòg, krim ak sistèm jistis kriminèl la. Vis Prezidan Edmonson te di: "Jodi a, nou prezante 75 jenn gason sa yo, dè bous detid dezan peye davans nan nenpòt kolèj oswa inivèsite ke yo chwazi --- yon wout, petèt, ke jenn gason sa yo pat janm anvizaje pran. Mwen mande yo pran wout la epi rete konstan nan trajè a. Mwen mande ke, menm si yo kilbite, pou yo leve epi kontinye mache paske pa gen okenn avni san edikasyon. "
Photo caption: Vis Prezidan Audrey M. Edmonson pale ak elèv kap gradye nan Pwogram 5000 Wol Modèl Ekselans lan pandan ke Kongrèswomann Frederica Wilson (agòch) ak Dr. Henry Lewis III, Prezidan Florida Memorial University, ap gade.
(Photo credit: Ryan Holloway/Konte Miami-Dade)

robotstxt: allowed

filter: keep


text:
Ti Kwen Kreyòl la
Blag | Pawòl Granmoun | Pwezi Kreyòl | Atik Kreyòl | Akèy
Ranje blag yo selon: Tit yo | Otè yo | Dat yo te soumèt
100 + 100 = 200 – Jacky Saintulet te soumèt blag sa a nan dat 26 jiyè 2011
Vwala se yon nèg ki monte yon bus, li chita bò yon granmoun. Mal chans pou...
Apèl – Jeff Dugue te soumèt blag sa a nan dat 31 desanmn 2010
Yon nèg ap fè yon apèl nan lari. Yon moun fou pase li di: "Yon apèl...
Apèl Pèrdi – Jamesly Augus te soumèt blag sa a nan dat 15 oktòb 2011
Pandan m'ap soti lavil m'ap monte andeyò, mwen kwaze ak Tipyè nan wout k'ap...
Bòkò – Jeff Duga te soumèt blag sa a nan dat 6 fevriye 2010
Yon bòkò ap trete yon moun ki malad ki vin konsilte nan men li. Li Konpoze yon...
Bal Pèpè – Don Philipe te soumèt blag sa a nan dat 1 novanm 2010
Vwala se te 2 vòlè ki konn abitye vòlè bal pèpè...
Chèf la, Se Ou M Pat Wè. – Ti Claude te soumèt blag sa a nan dat 28 septanm 2009
Gen yon nonm kap kondwi oto li nan lari Potoprens. Misye prese. Li rive nan yon limyè...
Chofè Kamyonèt – David Fleureme te soumèt blag sa a nan dat 4 novanm 2009
Yon chofè kamyonèt kap soti Petyonvil byen chaje, l’ ap desann Kafou...
De (2) Moto – Biren te soumèt blag sa a nan dat 26 septanm 2010
Tijo soti nan klèb lannwit byen sou, l'ap mache nan lari a nan fènwa. Misye ap...
De Frè – Don Jeff te soumèt blag sa a nan dat 24 me 2010
Jan se gran frè Pyè. Jan Mennen Pyè al enskri nan yon lekòl....
De Moun Marye – Don Philipe te soumèt blag sa a nan dat 31 out 2010
Vwala se te 2 moun ki te fin marye ki t'ap viv byen alèz. Yon jou nèg la leve li...
1 | 2 | 3 | 4 | 5 | 6 | 7 | 8 | 9 | |


text:
New York Hurricane Sandy (DR-4085)
Incident period: 10/27/2012 to 11/09/2012
Major Disaster Declaration declared on 10/30/2012
A Year After Hurricane Sandy
Recovery Coordination
Stay in Touch with FEMA
Updates and Articles, Blogs, and News Releases
July 9, 2013
News Release
NEW YORK – Ajans Federal Jesyon Ijans lan (Federal Emergency Management Agency), sou demand Eta New York la, te apwouve yon pwolonjman 30 jou pou pwogram Asistans Abri Tranziyon an (TSA: Transitional Sheltering Assistance ), ki pèmèt sivivan elijib nan Siklòn Sandy yo ki pa ka retounen lakay yo pou rete nan otèl k ap patisipe yo. Dat pou tcheke soti nan kès TSA a te pwolonje pou 6 Out 2013. FEMA ap rele aplikan ki kalifye yo pou nouvo pwolonjman an pou l avize yo nouvo dat pou tcheke soti nan kès la.
May 14, 2013
News Release
Ajans Federal pou Jesyon Ijans, patnè federal yo, minisipalite lokal yo ak òganizasyon volontè yo ap travay pou satisfè bezwen sekou moun ki viktim nan Ouragan Sandy nan New York. Resous pou Satisfè Bezwen Enpòtan yo Sèvis Legal pou Katastwòf Asosyasyon Bawo Eta New York mete anplas yon liy èd pou ede moun ki viktim nan Ouragan Sandy epi ki gen kesyon legal. Rele 800-699-5636, lendi - vandredi 9am - 5pm. Asistans pou Chomaj Akòz Katastwòf
April 30, 2013
News Release
Sant sekou apre dezas ap konvèti an Sant kominotè ki fè prè nan ka dezas nan Konte Nassau ak Suffolk
NOUYÒK – Kat Sant sekou apre dezas nan konte Nassau ak Suffolk ap tounen Sant kominotè ki fè prè nan ka dezas apatide 9 a.m. nan mèkredi 1ye me.Sant sa yo, ke se Administrasyon Ti Antrepriz Ozetazini (U.S. Small Business Administration) ki jere yo, pral louvri de lendi a vandredi, apatide 9 a.m. jouk rive 6 p.m., ak samdi de 9 a.m. jouk rive 3 p.m.
April 29, 2013
News Release
NOUYÒK – Sinistre Siklòn Sandy yo gen jiska 30 avril pou yo ale nan kat sant sekou apre dezas nan Vil Nouyòk.Espesyalis k ap travay avèk Ajans Federal ki Jere Ijans (FEMA) ak sa k ap travay nan Administrasyon Ti Antrepriz Ozetazini (U.S. Small Business Administration) ap disponib pou bay:
April 26, 2013
News Release
NEW YORK – Nan sis mwa depi Ouragan Sandy te frape nan dat 29 oktòb 2012, gen pwogrè ki fèt nan repriz aktivite New York.Prèske tout debri yo ranmase. Anpil viktim retounen lakay yo, epi yo repare oswa ranplase oswa detwi pwopriyete pèsonèl yo. Biznis yo re-louvri.Anpil lekòl leta, bibliyotèk, sant kominotè ak lòt enstitisyon re-louvri, tankou New York University Langone Medical Center, Bellevue Hospital ak Coney Island Hospital.
April 26, 2013
News Release
NOUYÒK – Sou demann Leta Nouyòk, Ajans Federal ki Jere Ijans lan (FEMA), apwouve yon pwolonjman 28 jou pou pwogram Asistans pou Lojman Pwovizwa (Transitional Sheltering Assistance, TSA) a, ki pèmèt sivivan Siklòn Sandy ki elijib yo e ki pa ka retounen nan kay yo, pou yo rete nan lotèl k ap patisipe nan pwogram nan.Dat TSA bay pou kite lotèl yo, ki te pwolonje anvansa pou 1ye me, pwolonje ankò pou 29 me. FEMA pral rele aplikan ki elijib pou nouvo pwolonjman sa a, pou avize yo de dat pou kite a.


text: 1Nan uityèm mwa dizyèm lanne rèy wa Dariyis, Seyè a pale ak pwofèt Zakari, ki te pitit Berekya, pitit pitit Ido. Li ba li mesaj sa a pou pèp la. 2Li di li: -Mwen menm Seyè a, mwen te fache anpil sou zansèt nou yo. 3Men koulye a, mwen menm Seyè ki gen tout pouvwa a, men sa m’ voye di nou: Tounen vin jwenn mwen, m’a tounen vin jwenn nou tou. Se vre wi sa m’ap di nou la a. 4Pa fè tankou zansèt nou yo. Nan tan lontan pwofèt yo te ba yo mesaj mwen. Yo te di yo: Men sa Seyè a di nou: Kite move chemen n’ap swiv la. Sispann fè sa ki mal. Men, yo pa t’ koute m’, yo fè tankou se pa avè yo m’ t’ap pale. Se vre wi sa m’ap di la a. 5Kote zansèt nou yo ye koulye a? Eske pwofèt yo te ka viv san yo pa janm mouri? 6Men, sa m’ te di nan pawòl ak lòd mwen te bay pwofèt yo, sèvitè m’ yo, pou zansèt nou yo, èske sa pa rive yo vre? Lè sa a, yo vin règrèt sa yo te fè a. Yo rekonèt mwen menm, Seyè ki gen tout pouvwa a, mwen te pini yo pou jan yo t’ap viv la, pou tou sa yo te fè ki mal, jan mwen te soti pou m’ fè l’ la. 7Nan dezyèm lanne rèy wa Dariyis, vennkatriyèm jou nan onzyèm mwa a, mwa yo rele Cheba a, Seyè a bay pwofèt Zakari, pitit Berekya, pitit pitit Ido a, yon mesaj. 8Men ki jan pwofèt la rakonte l’: -Mwen fè yon vizyon nan mitan lannwit: Mwen wè yon nonm sou yon chwal wouj. Li te kanpe nan mitan yon bann pye jasmen ki te nan yon ti fon anba pyebwa. Te gen yon chwal wouj, yon chwal alzan ak yon chwal blan kanpe dèyè do l’. 9Mwen mande: -Kisa chwal sa yo ye menm, mèt? Zanj ki t’ap pale avè m’ lan reponn mwen: -Mwen pral fè ou wè sa yo ye. 10Nonm ki te kanpe nan mitan pye jasmen yo pran lapawòl, li di m’ konsa: -Se moun Seyè a te voye al wè sa k’ap pase toupatou sou latè. 11Chwal yo pale ak zanj Bondye a ki te kanpe nan mitan pye jasmen yo, yo di l’ konsa: -Nou te ale toupatou sou latè. Nou te wè tout moun chita byen dousman lakay yo, san bri san kont. 12Lè sa a, zanj Seyè a pran lapawòl, epi li di: -Seyè ki gen tout pouvwa, sa fè swasanndizan depi ou ankòlè sou lavil Jerizalèm ak sou lavil Jida yo. Kilè w’a resi gen pitye pou yo? 13Seyè a reponn zanj ki t’ap pale avè m’ lan. Li ba li bon pawòl pou remoute kouraj li. 14Lèfini, zanj ki t’ap pale avè m’ lan di m’: -Men sa pou ou fè moun yo konnen: Seyè ki gen tout pouvwa a pale. Li di: Mwen renmen lavil Jerizalèm ki sou mòn Siyon an anpil anpil. 15Men, mwen move anpil sou nasyon k’ap mennen lavi dous yo. Mwen te fache sou pèp mwen an, se vre. Men, mwen pa t’ twò fache pase sa. Men, nasyon yo pwofite, yo fè gwo malè sou li. 16Se poutèt sa, men sa Seyè a di: M’ap tounen vin jwenn lavil Jerizalèm ankò, m’ap gen pitye pou li. Yo pral rebati tanp mwen an nan lavil la. Jerizalèm pral kanpe ankò. Se mwen men, Seyè a, ki di sa: 17Zanj lan di m’: -Men yon lòt bagay pou fè yo konnen ankò. Seyè a pale, li di konsa: Lavil mwen yo pral wè zafè yo mache byen ankò. M’ap gen pitye pou mòn Siyon an ankò. Mwen pral chwazi lavil Jerizalèm pou li rele m’ pa m’ ankò. 18Apre sa, mwen fè yon lòt vizyon, mwen leve je m’ gade. Mwen wè kat kòn bèf. 19Mwen mande zanj ki t’ap pale avè m’ lan: -Kisa kòn sa yo ye, mèt? Li reponn mwen: -Kòn sa yo, se nasyon ki te depòte moun peyi Jida yo, pèp Izrayèl la ansanm ak moun lavil Jerizalèm yo. 20Apre sa, Seyè a fè m’ wè kat bòs fòjon ak mato nan men yo. 21Mwen mande l’: -Kisa moun sa yo vin fè la a? Li reponn mwen: -Kòn sa yo, se nasyon ki te depòte tout pèp peyi Jida a, ki te fè tout moun Jida yo t’ap mache tèt bese. Men, bòs fòjon sa yo vini pou yo fè nasyon yo pè, pou kraze pouvwa tout nasyon ki t’ap pwofite sou pèp peyi Jida a, lèfini ki te gaye yo toupatou.


text: 1Seyè a pale avè m’ ankò. li di m’ konsa: 2-Nonm o! Vire tèt ou gade sa Gòg ap fè a. Se li ki pi gwo chèf moun Mechèk ak moun Toubal yo nan peyi Magòg. Bay mesaj mwen ba ou sou li a. 3W’a di Gòg, pi gwo chèf moun Mechèk ak moun Toubal yo, men mesaj mwen menm, Seyè sèl Mèt la voye di li: Koulye a ou menm Gòg, m’ap leve dèyè ou. 4M’ap fè ou kase tèt tounen, m’ap mete bayonn nan machwè ou. M’ap trennen ou, ou menm ansanm ak tout lame sòlda ou yo, chwal ou yo ak kavalye ou yo, ak bèl inifòm yo sou yo. Yon gwo lame w’ap genyen lè sa a, chak sòlda ak nepe yo nan yon men ak yon gwo osinon yon ti plak fè pwotèj nan lòt men an. 5Moun peyi Pès, moun peyi Letiopi ak moun peyi Pout ap mache avè ou. Yo tout gen gwo plak fè pwotèj sou ponyèt yo ak kas fè sou tèt yo. 6Tout sòlda peyi Gome yo, tout moun lavil Bèt-Togama ki nan nò nèt la, yo kanpe avè ou tou, ansanm ak kantite moun anpil lòt nasyon. 7Di l’ konsa: Li mèt pare, li mèt pare tout sòlda l’ yo ki sanble bò kote l’ pou yo tann lòd mwen yo. 8Apre kèk tan m’ap ba li lòd pou l’ al anvayi yon peyi kote moun ki te rive chape nan lagè yo te tounen soti nan peyi kote yo te depòte yo. Wi, li pral anvayi mòn peyi Izrayèl yo ki te rete pandan lontan tankou yon dezè. Men, moun peyi Izrayèl yo soti nan mitan moun lòt nasyon yo. Koulye a y’ap viv lakay yo ak kè poze, san ankenn danje. 9L’a moute vin atake yo ansanm ak tout lame li ak tout kantite moun lòt nasyon ki avè l’ yo. L’ap tankou yon van tanpèt. L’ap kouvri tout peyi a tankou yon gwo nwaj. 10Men sa Seyè sèl Mèt la voye di Gòg: Lè jou sa a va rive, lespri ou pral pran travay, ou pral fè move lide nan tèt ou. 11Ou pral deside pou ou anvayi yon peyi san defans, kote moun ap viv ak kè poze, san bri san kont, kote moun rete nan lavil san miray ranpa, san pòtay ni ba fè. 12Ou pral piye, ou pral devalize, ou pral pran tou sa moun yo genyen nan lavil ki te fin kraze yon lè a. Moun sa yo tounen soti nan peyi kote yo te depòte yo. Koulye a, yo gen anpil bèt ak anpil byen, y’ap viv nan gran kalfou latè a. 13Moun peyi Cheba ak moun peyi Dedan ansanm ak kòmèsan ki soti nan peyi Tasis yo ak lòt peyi nan vwazinaj yo pral mande ou: Eske se pou ou pran tou sa moun yo genyen kifè ou vin atake yo la a? Eske se pou piye ou sanble tout lame sa a? Eske ou soti pou devalize tou sa yo genyen ki fèt an lò ak an ajan, pou ou pran bèt yo ak byen yo, lèfini pou ou bwote tou sa ou pran al lakay ou? 14Se poutèt sa, nonm o, bay mesaj mwen an! Ale di Gòg konsa men sa mwen menm Seyè sèl Mèt la voye di li: Koulye a pèp Izrayèl la, pèp mwen an, ap viv ak kè poze san ankenn danje, se lè sa a wava bay kò ou mouvman. 15W’ap kite kote ou ye a, nan pwent nò a, w’ap vini ak yon gwo lame sòlda ou ranmase nan mitan anpil nasyon, yo tout moute sou chwal yo. 16Ou pral tonbe sou pèp Izrayèl mwen an tankou yon van tanpèt k’ap pase sou tout peyi a. Lè lè a va rive, m’ap voye ou anvayi peyi mwen an pou m’ ka fè lòt nasyon yo konnen ki moun mwen ye, pou yo rekonèt se yon Bondye apa mwen ye lè y’a wè travay ou menm Gòg, ou pral fè pou mwen an. 17Se sou ou mwen t’ap pale nan tan lontan lè mwen te sèvi ak pwofèt pèp Izrayèl yo, sèvitè m’ yo, pou m’ te fè yo konnen mwen gen pou m’ te voye yon moun vin atake yo lè jou a va vini. Se Seyè sèl Mèt la ki di sa. 18Seyè sèl Mèt la pale, li di konsa: -Jou Gòg pral anvayi peyi Izrayèl la, kòlè m’ ap moute m’. 19M’ap fè gwo kòlè, m’ap move. Mwen sèmante jou sa a, pral gen yon sèl tranblemanntè nan peyi Izrayèl la. 20Pwenson nan lanmè, zwezo nan syèl, bèt nan bwa, bèt k’ap trennen sou vant, tout moun ki rete sou latè pral tranble paske y’ap pè m’. Mòn yo pral anfale, falèz yo pral vide desann. Tout miray yo pral tonbe atè. 21Mwen pral voye tout kalite malè sou Gòg pou fè li pè. Se mwen menm Seyè a ki pale. Sòlda li yo, yonn pral touye lòt ak nepe yo. 22M’ap pini l’, m’ap voye maladi sou li, m’ap mete san l’ deyò. Mwen pral voye gwo lapli avèk lagrèl, dife ak souf sou li, sou lame li a ak sou tout nasyon ki kanpe avè l’ yo. 23Se konsa m’ap fè tout nasyon yo konnen jan mwen gen pouvwa, jan mwen se yon Bondye apa. Lè sa a, m’a fè tout nasyon yo konnen se mwen menm ki Seyè a.


text: 1Pwofèt Elize rele yonn nan jenn pwofèt yo, li di l’ konsa: —Pare pou ale lavil Ramòt nan peyi Galarad. Pran ti poban lwil oliv sa a avè ou. 2Lè w’a rive, w’a chache kote Jeou, pitit gason Jozafa a, pitit pitit Nimchi a, ye. W’a antre kote l’ ye a, w’a fè l’ leve kite kanmarad li yo, w’a mennen l’ nan yon pyès apa. 3W’a pran ti poban lwil la, w’a vide l’ sou tèt li. W’a di l’: Men sa Seyè a di: Mwen chwazi ou pou ou wa nan peyi Izrayèl. Lèfini, pa rete. Louvri pòt la, prese al fè wout ou. 4Se konsa jenn pwofèt la ale lavil Ramòt nan peyi Galarad. 5Li jwenn tout chèf lame yo te reyini ap pale ansanm. Li di konsa: —Chèf, mwen gen yon mesaj pou ou. Jeou mande l’: —Pou kilès nan nou? Pwofèt la reponn: —Pou ou wi, chèf. 6Jeou leve, li antre nan kay la. Lamenm jenn pwofèt la vide lwil oliv la sou tèt Jeou, li di l’ konsa: —Seyè a, Bondye pèp Izrayèl la, di: Mwen chwazi ou pou ou wa sou pèp Izrayèl, pèp mwen an. 7Ou pral touye tout fanmi Akab, mèt ou a. Se konsa mwen pral peni Jezabèl pou touye li te touye pwofèt mwen yo ak tout lòt sèvitè m’ yo. 8Tout rès fanmi Akab la fèt pou disparèt. M’ap touye dènye gason ki gen nan fanmi an, jenn moun kou granmoun. 9Menm sa m’ te fè fanmi Jewoboram, pitit Nebat, wa peyi Izrayèl la, menm sa m’ te fè fanmi Bacha, pitit Akija, wa peyi Izrayèl la tou, se sa m’ap fè fanmi pa l’ la tou. 10Pou Jezabèl menm, se chen ki pral manje kadav li nan jaden Jizreyèl la. P’ap gen pesonn pou antere l’. Lè li fin di sa, li louvri pòt la, li kouri ale. 11Jeou tounen al jwenn lòt chèf parèy li yo. Yo mande l’: —Sa ki genyen? Sa nèg fou sa a te bezwen ou fè? Jeou reponn yo: —Anyen. Nou konnen ki moun pwofèt sa yo ye. Nou konnen sa y’ap mache di! 12Mesye yo reponn: —Manti w’ap ban nou la a! Annou wè non, monchè. Rakonte nou sa l’ di ou. Lè sa a, Jeou di yo: —Li di m’ Seyè a voye di m’ li chwazi m’ pou wa peyi Izrayèl la. 13Lamenm chèf lame yo wete manto yo, yo louvri yo sou tèt macheskalye a, yo fè Jeou moute chita. Yo kònen klewon, yo di: —Viv Jeou, wa peyi Izrayèl! 14Jeou, pitit Jozafa, pitit pitit Nimchi, moute yon konplo kont Joram. Joram te moute lavil Ramòt nan peyi Galarad ak tout moun peyi Izrayèl yo al goumen ak Azayèl, wa peyi Siri. 15Men, li te tounen lavil Jizreyèl fè mete renmèd sou kote sòlda peyi Siri yo te blese l’ lè li t’ap goumen ak Azayèl, wa peyi Siri a. Lè sa a Jeou di moun ki te avè l’ yo: —Si nou avè m’ vre, pa kite pesonn soti lavil Ramòt al bay nouvèl la lavil Jizreyèl. 16Apre sa, li moute sou cha lagè li, li pati pou lavil Jizreyèl. Joram te kouche malad toujou. Akazya, wa peyi Jida a, te desann vin wè l’. 17Yon faksyonnè ki te nan fò won Jizreyèl la wè Jeou ansanm ak yon bann moun ki t’ap pwoche. Li rele: —Mwen wè yon bann moun k’ap vini wi! Joram bay lòd sa a: —Voye yon kavalye al kontre yo pou l’ mande yo si y’ap vin an zanmi! 18Kavalye a pati al kontre Jeou, li di l’: —Wa a bezwen konnen si se an zanmi w’ap vini! Jeou reponn li: —Sa pa gade ou! Pase dèyè do m’. Faksyonnè a bay nouvèl la konsa: —Mesaje a rive bò kote yo, men li pa tounen. 19Yo voye yon dezyèm kavalye. Lè li rive bò kote yo, li di: —Wa a mande ou si se an zanmi w’ap vini. Jeou reponn li: —Sa pa gade ou! Pase dèyè do m’. 20Faksyonnè a bay nouvèl la ankò: —Mesaje a rive bò kote yo, men li pa tounen. Lèfini, moun ki sou premye cha a gen lè se Jeou, pitit pitit Nimchi a. L’ap kouri cha lagè a tankou moun fou. 21Lè sa a Joram di: —Pare cha lagè a pou mwen! Yo mennen chwal yo, yo pare cha lagè wa a. Joram, wa peyi Izrayèl la, ak Okozyas, wa peyi Jida a, pati, chak moun sou cha yo. y’ al kontre Jeou. Yo kontre avè l’ nan jaden ki te pou Nabòt, moun lavil Jizreyèl la. 22Joram mande l’: —Eske ou vin an zanmi? Jeou reponn: —Ki zanmi w’ap pale la a lè manman ou, Jezabèl, ap donnen pi rèd nan fè maji ak nan sèvi zidòl? 23Joram kase tèt tounen, li kouri met deyò, li di Okozyas konsa: —Yo trayi nou, Okozyas! 24Jeou pran banza li, li voye yon flèch ak tout fòs li. Flèch la pran Joram nan mitan de zepòl li yo, li pèse kè l’. Joram tonbe nan cha lagè li a. 25Jeou rele Bidka, òdonans li an, li ba li lòd sa a: —Pran kadav la, jete l’ nan jaden Nabòt, moun Jizreyèl la. Ou chonje lè ou menm avè m’ nou te sou chwal nou dèyè Akab, papa l’? Seyè a te pale kont Joram, li te di: 26Menm jan ayè, mwen te wè jan nou te touye Nabòt ak pitit gason l’ yo, se konsa m’a ba ou sa ou merite a nan menm jaden an. Se mwen menm, Seyè a, ki di sa. Koulye a, pran kadav li, jete l’ nan jaden Nabòt la, jan Seyè a te di l’ la. 27Lè Okozyas, wa peyi Jida a, wè sa ki te rive, li kouri nan cha lagè li a nan direksyon lavil Betagan. Men, Jeou pati dèyè l’. Li di: —Touye l’ tou. Yo blese l’ sou cha a nan ti moute ki mennen lavil Gour, toupre lavil Jibleyam. Men, Okozyas kenbe jouk li rive lavil Megido. Se la li mouri. 28Apre sa, chèf li yo mete kadav la sou cha a, yo mennen l’ lavil Jerizalèm. Yo antere l’ nan kavo fanmi li nan lavil David la. 29Joram, pitit Akab la, t’ap mache sou onzan depi li te wa peyi Izrayèl lè Okozyas te moute wa nan peyi Jida. 30Jeou rive lavil Jizreyèl. Lè Jezabèl vin konn sa, li pase fa bò je li, li ranje tèt li, l’ al kanpe bò yon fennèt ap gade. 31Lè Jeou antre nan pòtay lavil la, Jezabèl di l’ konsa: —Ban m’ nouvèl ou non, Zimri, ansasen mèt ou! 32Jeou leve je l’ gade bò fennèt la, li di: —Ki moun ki avè m’? De twa gad palè a parèt tèt yo nan yon fennèt. 33Jeou di yo: —Voye Jezabèl jete anba! Yo voye Jezabèl jete anba. San li gaye sou tout miray la ak sou chwal yo. Jeou fè chwal li yo ak cha lagè li a pase sou kadav la. 34Li antre nan palè a, li manje, li bwè. Apre sa li di: —Al okipe fanm madichon an! Antere l’. Tout jan, se pitit fi yon wa li ye. 35Men, lè mesye yo ale pou antere l’ yo pa jwenn anyen pase zo bwa tèt li, de pye l’ ak de pla men l’ yo. 36Yo tounen al fè rapò yo bay Jeou. Jeou di konsa: —Se sa menm Seyè a te di ki pou te rive l’ lè li te bay Eli, moun Tichbe a mesaj sa a pou li: Chen va manje Jezabèl nan peyi Jizreyèl. 37Kadav li pral tounen fimye gaye nan tout jaden zòn Jizreyèl la. Konsa pesonn p’ap ka rekonèt li.


text: 1Lè pèp la wè Moyiz te rete lontan sou mòn lan san li pa desann, yo sanble bò kote Arawon, yo di l’ konsa: -Ann debouye nou fè lòt bondye ki pou mache devan nou, paske nonm yo rele Moyiz la ki te fè nou moute soti nan peyi Lejip la, nou pa konn sa ki rive l’. 2Arawon di yo: -Wete tout zanno lò ki nan zòrèy madanm nou yo ak nan zòrèy pitit fi ak pitit gason nou yo, pote yo ban mwen. 3Konsa, tout pèp la wete zanno lò yo te gen nan zòrèy yo, yo pote yo bay Arawon. 4Arawon pran zanno yo, li fonn yo, li koule lò a nan yon moul, li fè estati yon ti towo bèf. Pèp la di: -Pèp Izrayèl, men bondye nou an. Se li ki te fè nou soti kite peyi Lejip la. 5Lè Arawon wè sa, li bati yon lòtèl devan estati ti towo bèf la, epi li di yo: -Denmen m’ap fè yon gwo fèt pou Seyè a. 6Nan denmen maten yo leve byen bonè, yo touye bèt, yo boule yo nèt ofri bay Seyè a. Yo touye lòt bèt tou pou di l’ mèsi. Apre sa, pèp la chita, yo manje, yo bwè. Lèfini, yo leve pou yo pran plezi yo. 7Lè sa a, Seyè a di Moyiz: -Ale non, ou mèt desann. Paske pèp ou a, pèp ou te fè moute soti nan peyi Lejip la, gen tan deraye, yo lage tèt yo nan bwa. 8Yo gen tan kite chemen mwen te mande yo swiv la. Yo pran lò, yo fonn li, yo fè estati yon ti towo bèf, yo tonbe fè sèvis pou li, yo touye bèt ofri ba li, epi yo di: Pèp Izrayèl, men bondye nou an. Se li ki te fè nou soti kite peyi Lejip la. 9Seyè a di Moyiz ankò: -Mwen wè pèp sa a se yon pèp ki gen tèt di. 10Bon, koulye a kite m’ al regle ak yo. Mwen pral fè yo konnen lè m’ an kòlè, m’ap detwi yo, m’ap boule yo. Men, ou menm, m’ap fè ou vin yon gwo nasyon. 11Moyiz kriye nan pye Seyè a, Bondye l’ a, li di l’: -Seyè, poukisa pou ou ta koute kòlè ou pou ou fache sou pèp ki pou ou a, pèp ou menm menm te fè moute soti kite Lejip avèk gwo pouvwa ou, avèk fòs ponyèt ou? 12Atò, sa pou moun peyi Lejip yo di? y’a di: Ala Bondye malveyan! Li fè yo soti kite Lejip pou l’ te ka touye yo nan mòn yo, pou l’ te ka disparèt yo sou latè. Seyè, pa koute kòlè ou! Chanje lide. Pa fè malè sèk sa a tonbe sou pèp ou a. 13Chonje sèvitè ou yo, Abraram, Izarak ak Izrayèl. Chonje pwomès ou te fè yo. Ou te fè sèman sou tèt ou, ou te di yo: M’ap ban nou pitit pitit an kantite, y’ap tankou zetwal nan syèl la. M’ap bay pitit pitit nou yo tout peyi mwen te di m’ap ban nou an, pou peyi a rele yo chèmèt pou tout tan. 14Lè sa a, Seyè a chanje lide, li pa voye malè sèk li te fè lide voye sou pèp la ankò. 15Moyiz pran chemen pou l’ tounen. Li desann soti nan mòn lan avèk de ròch plat kontra a nan men l’. Ròch yo te ekri sou tout kò yo, devan kou dèyè. 16Se Bondye menm ki te travay ròch plat sa yo. Se li menm tou ki te ekri sou yo ak pròp men li. Se li ki te grave tout lèt ki ekri sou ròch yo. 17Jozye te tande pèp la ki t’ap rele byen fò anba a. Li di Moyiz: -Pou tout bri mwen tande a, gen gwo goumen nan kan an! 18Men Moyiz reponn li: -Non! Non! Kalite chante sa a, se pa chante moun ki genyen yon batay ni chante moun ki pèdi batay. Se de gwoup moun k’ap chante: yonn ap reponn lòt. 19Lè Moyiz rive toupre kan an, li wè estati ti towo bèf la ak moun yo ki t’ap danse. Moyiz fè yon sèl kòlè, li voye ròch plat ki te nan men l’ yo jete. Yo tonbe, y al kraze an miyèt moso anba pye mòn lan. 20Li pran estati ti towo bèf yo te fè a, li boule l’, li kraze l’, li fè l’ tounen pousyè. Li simen pousyè a nan dlo. Lèfini, li fè moun Izrayèl yo bwè dlo a. 21Apre sa li di Arawon: -Kisa moun sa yo fè ou menm pou ou kite yo fè kalite gwo peche sa a? 22Arawon reponn li: -Mèt, tanpri, pa fache sou mwen! Ou menm, ou konnen jan pèp sa a toujou pare pou fè sa ki mal. 23Se yo menm ki di m’ fè bondye pou yo, bondye ki pou mache devan yo, paske yo pa konnen sa ki rive Moyiz, nonm sa a ki te fè yo soti kite Lejip la. 24Lè sa a, mwen mande kilès nan mitan yo ki gen lò. Tout moun ki te gen lò sou yo ban mwen l’. Mwen lage lò a nan dife, epi estati ti towo bèf sa a parèt. 25Moyiz wè pèp la te fin dechennen, paske Arawon te lage brid ba yo, yo te lage kò yo nan sèvi zidòl. Sa fè yo pa t’ anyen ankò devan lènmi yo. 26Moyiz kanpe nan pòtay lakou kan an, li pale byen fò, li di: -Tout moun ki pou Seyè a, vin jwenn mwen. Se konsa tout pitit Levi yo vin jwenn li. 27Li di yo: -Men sa Seyè a, li menm ki Bondye pèp Izrayèl la di: Se pou nou chak pran nepe nou, mache nan tout kan an, depi nan pòtay sa a rive jouk lòt bò a. Touye mezi moun ki tonbe anba men nou, kit se frè nou, kit se zanmi nou, osinon vwazinaj nou. 28Pitit Levi yo fè sa Moyiz te ba yo lòd fè a. Jou sa a, te gen twamil moun konsa nan pèp la ki te pèdi lavi yo. 29Moyiz di pitit Levi yo: -Jòdi a, avèk san pitit gason nou yo ak san frè nou yo nou fè koule a, nou mete tèt nou apa nèt pou sèvis Seyè a. Se poutèt sa tou, Seyè a pa manke ban nou benediksyon l’ jòdi a. 30Nan denmen, Moyiz rele pèp la, li di yo: -Nou te fè yon gwo peche. Men koulye a, mwen pral moute sou mòn lan bò kote Seyè a. m’a wè si m’ ka jwenn padon pou peche nou an. 31Moyiz tounen bò kote Seyè a. Li di l’: -Ou wè gwosè peche pèp la fè. Yo fè yon estati an lò pou sèvi yo bondye. 32Men, tanpri, padonnen peche yo. Si se pa sa, tanpri efase non m’ nan liv ou a. 33Seyè a reponn Moyiz, li di l’: -Moun ki peche kont mwen an, se non l’ pou m’ efase nan liv mwen an. 34Koulye a, ou mèt ale. W’a mennen pèp la kote mwen te di ou mennen yo a. Chonje byen. Zanj mwen an ap mache devan ou. Men, lè jou a va rive pou m’ vin fè regleman ak yo a, m’ap pini yo pou peche yo. 35Seyè a te voye yon maladi sou pèp la pou pini l’, paske yo te fòse Arawon fè estati yon ti bèf pou yo.


text: 1Nouvèl bagay sa yo rive nan zòrèy tout wa ki t’ap gouvènen lòt bò larivyè Jouden an sou solèy kouche, nan mòn yo, nan plenn yo, sou tout rivaj lanmè Mediterane a, jouk peyi Liban sou bò nò. Te gen wa moun Et yo, wa moun Amori yo, wa moun Kanaran yo, wa moun Ferezi yo, wa moun Evi yo ak wa moun Jebis yo. 2Yo tout yo mete tèt ansanm pou yo goumen kont Jozye ak pèp Izrayèl la. 3Lè moun peyi Gabawon yo vin konnen kisa Jozye te fè moun Jeriko yo ak moun Ayi yo, 4yo di yo pral pran li nan plan. Yo leve, yo fè pwovizyon, yo chaje bourik yo avèk yon bann vye sak ak veso fèt ak po bèt pou mete diven. Veso yo te tou kreve, yo te pyese nan tout kò yo. Moun Gabawon yo pati. 5Yo te menm rive mete vye sapat rapyese nan pye yo ak vye rad chire sou yo. Yo pran pen rasi kraze an miyèt moso, yo pote pou manje yo. 6Yo pati, yo vin jwenn Jozye nan kan Gilgal la. Yo pale ak li ansanm ak mesye pèp Izrayèl yo, yo di yo konsa: -Nou soti nan yon peyi ki byen lwen isit la. Ann pase yon kontra yonn ak lòt non! 7Men, mesye pèp Izrayèl yo di moun Evi yo konsa: -Pou di se pa toupre la a nou rete? Ki jan nou ta vle pou nou pase kontra ak nou? 8Moun Evi yo di Jozye: -Se sèvi nou vin sèvi ou! Jozye mande yo: -Men, ki moun nou ye menm? Ki bò nou soti? 9Yo reponn li: -Mèt, nou soti nan yon peyi byen lwen, paske nou tande pale ki moun Seyè a, Bondye ou la, ye. Nou pran nouvèl tou sa li fè nan peyi Lejip, 10ak tou sa li fè de wa moun Amori yo ki t’ap gouvènen lòt bò larivyè Jouden an: Siyon, wa peyi Esbon an ak Og, wa peyi Bazan an, ki te rete lavil Astawòt. 11Lè sa a, chèf nou yo ak tout moun ki rete nan peyi nou an di nou fè pwovizyon pou n’ al vwayaje al kontre moun sa yo. N’a di yo konsa men nou vin sèvi yo. Tanpri, pase yon kontra ak nou. 12Gade pen nou rete. Yo te tou cho jou nou pati vin kontre nou an. Men, koulye a, gade jan yo rasi, jan yo tounen ti miyèt. 13Lè nou te plen veso diven sa yo, yo te tou nèf. Gade koulye a jan yo plen twou. Gade jan rad nou ak sapat nou fini tèlman nou mache anpil. 14Chèf pèp Izrayèl yo pran nan sa yo te pote a, san yo pa mande Seyè a sa li di nan sa. 15Jozye pase yon kontra ak yo pou yo viv byen yonn ak lòt, li fè kontra ak yo pou li pa touye yo. Chèf pèp Izrayèl yo fè sèman yo p’ap fè yo anyen. 16Twa jou apre yo te fin siyen kontra a, moun pèp Izrayèl yo vin konnen moun sa yo te rete toupre a, nan mitan peyi Izrayèl la. 17Moun pèp Izrayèl yo leve, yo pati dèyè yo. Sou twa jou, yo rive nan lavil kote moun sa yo te rete a. Se te lavil Gabawon, lavil Kefira, lavil Beewòt ak Keryat-Jearim. 18Men, moun pèp Izrayèl yo pa t’ ka touye yo, paske chèf moun Izrayèl yo te fè sèman ba yo nan non Seyè a, Bondye pèp Izrayèl la, yo p’ap fè yo anyen. Lè sa a, tout pèp Izrayèl la t’ap bougonnen sou do chèf yo pou sa. 19Men, chèf yo reyini tout moun, yo di yo: -Depi nou fè sèman ba yo nan non Seyè a, Bondye pèp Izrayèl la, nou pa gen dwa manyen yo. 20Konsa, poutèt sèman nou te fè a, se pou nou kite yo viv. Paske, si nou fè yo anyen, Bondye va pini nou. 21Wi, se pou yo viv. Men, n’a pran yo pou fann bwa, pou bwote dlo pou nou jan chèf yo te di a. 22Jozye fè chache moun Gabawon yo, li mande yo: -Poukisa nou ban nou gwo manti sa a? Nou di nou rete byen lwen, epi se la a, nan mitan nou, nou moun. 23Poutèt sa, madichon ap tonbe sou nou. N’ap toujou sèvi nou domestik. Depi jòdi a, se nou menm ki pou fann bwa, ki pou bwote dlo nou bezwen pou kay Bondye nou an. 24Yo reponn: -Mèt, nou te fè sa paske nou te vin konnen se tout bon Seyè a, Bondye pèp Izrayèl la, te bay Moyiz, sèvitè l’ la, lòd pou li ba yo tout peyi sa a, pou li touye tout pèp ki rete ladan l’ pou fè plas pou yo. Konsa, lè nou vin konnen nou t’ap pwoche bò kote nou rete a, nou te pè anpil pou nou pa t’ mouri. Se sa ki fè nou te fè sa. 25Koulye a, nou nan men ou! W’a fè sa ou vle ak nou, jan ou santi ou dwe fè l’ la. 26Se konsa Jozye delivre yo anba men moun pèp Izrayèl yo, li pa kite yo touye yo. 27Depi jou sa a, Jozye mete yo la pou fann bwa, pou bwote dlo pou pèp Izrayèl la ak pou lotèl Seyè a. Jouk jòdi a, se sa y’ap fè tout kote Seyè a chwazi pou yo adore l’ la.


text:
billet - chronique
Matinik tjou-pou-tet - Kréyolad 342
- Détails
- Publié le lundi 8 novembre 2010 09:07
Pa ni an mwa, nou té ka vréyé bon labou, pas Jennkarlos té vini Matinik, pou té sa wè fanatik-li. Ében kou-tala, i pa vini Fòdfrans, i monté pa dan Linò. Lémami pé ké ni lapenn fè kar pou désann an vil. Kou-tala, ou sé di sa ki enmen misié pli chansé, pas biyé-a titak mwen chè, (i a 35 éro selman, avan sété 50 éro).
Simenn pasé sé té Jounen Entènasional Kréyol, é kon chak jou, man ka aprann an bagay nouvo. Man té ja tann dépi lontan, ki kréyol sé pa té an lang. Andidan Antilla, man wè an gran mè an komin ki lianné épi Lasoufriyè Sent-Lisi, ki pran bon fè épi Toma, té ka pousuiv jounal-la. An menm balan-an, man aprann ki adan komin Sentàn, sé té épi kréyol yo té ka bokanté épi sé lézot péyi-a. Yo jik mété atè épi Gwadloup, an Fédérasion Kolektivité Kréyolopal andidan Lakarayib (FCCC) pou bokanté épi Karayib-la.
Man aprann, menm manniè té ni « fransé-bannann » éti moun ka fè kawo, atjelman i ni « kréyol ponm-tè ». Tout moun ka fè fot, ka fè sa yo lé, ka ékri’y an gou-yo, ka palé’y gro gra épi épé, pèsonn pa ka di ayen, yo pa ka fè lafet épi sa. Akondi Janklod Diverjé : « Lè ou piti, fout ou ka pran fè ». Lè ou sé an piti lang, an piti pep, an ti-zizin nasion ek an ti-gigin kilti : fout ou ka pran fè !
Chak bètafé ka kléré pou nam-li, an patjé parti politik ka fè sa yo pé pou yo douvan-douvan. Anni gadé Dominik (sé pa péyi-a ki an fas Gran-Riviè a, mé tala ki té prèmié minis-la) ében, i ka vini sé tan prochen andidan an lékol pou i palé di an liv asou Sézè. Tousa fè ki magré Marni lajòl dépi pasé karantan, i pres ped tout tet-li. Sé bien pou sa yo vréyé’y Kolson. Sé pa li selman ka di Matinik ka pati pa tet ek ka planté létjet. Ni moun ka di :
- Ni lontan i ja tjou-pou-tet !
Jid
Bel poveb kréyol 127
Ou sé di pou Ayiti, Toma pa ka distrè : « Pli ou déchiré, pli chien ralé’w » épi : « Sé lè’w déchiré ou ka jwenn belmè’w ».
Jid


text: 1Dezè ak tè sèk pral kontan yon sèl kontan. Savann yo pral kontan tou, yo pral fleri. 2Dezè pral kouvri ak flè, yo pral fè fèt. Yo pral chante. Yo pral gen gwo pyebwa tankou mòn Liban. Yo pral plen bèl pyebwa tankou mòn Kamèl ak mòn Sawon. Tout moun va wè gwo pouvwa Seyè a. Y’a wè bèl bagay Bondye nou an fè. 3Ankouraje moun ki febli yo! Soutni moun ki gen jenou yo ap tranble! 4Pale ak moun ki dekouraje yo. Di yo konsa: Pran kouraj! Pa pè! Men Bondye nou an ap vini! Li pral tire revanj sou lènmi nou yo, li pral fè yo peye sa yo fè. Se limenm menm ki pral fè sa pou l’ ka delivre nou. 5Je avèg yo pral louvri. Zòrèy moun soudè yo pral debouche. 6Moun enfim nan pye yo pral sote ponpe tankou kabrit. Lang bèbè yo pral lage. Yo pral chante. Sous dlo pral pete toupatou nan tout dezè. Dlo pral koule nan tout savann. 7Kote sab la te cho a pral tounen yon letan. Tè sèk yo pral plen sous dlo. Kote chen mawon te konn rete a se la wozo ak jon pral pouse an kantite. 8Pral gen yon bèl wout pase la. Y’ap rele l’: Wout Bondye a! Moun k’ap fè sa ki mal p’ap pase nan wout sa a. Se va sèlman pou moun ki mache dwat yo. Wi, pou yo ase. Ankenn bakoulou p’ap ka detounen moun k’ap swiv chemen sa a. 9P’ap gen lyon sou wout sa a. P’ap gen bèt bwa k’ap pase la. Se moun Seyè a delivre ase ki pral vwayaje sou li. P’ap gen lòt moun ankò! 10Moun Seyè a te delivre yo pral tounen. Y’ap rive lavil Siyon ak chante nan bouch yo, ak kè kontan make sou figi yo. Tout moun pral kontan, yo pral fè fèt. Moun p’ap nan lapenn. Ou p’ap tande plenyen ankò!


text: 1Frè m’ yo, mwen sèten nou konnen sa m’ pral di nou la a deja, paske nou konn lalwa a: Se toutotan yon moun ap viv lalwa gen pouvwa sou li. 2M’ap pran yon egzanp: yon madan marye gen angajman avèk mari l’ devan lalwa toutotan mari a vivan. Men, si mari a mouri, madanm lan lib devan lalwa annegad mari a. 3Si pandan mari a vivan toujou, madanm lan vin fanm yon lòt gason, y’ap rele madanm lan adiltè. Men, si mari a mouri, li lib devan lalwa. Lè sa a, si l’ vin fanm yon lòt gason, li pa yon adiltè. 4Se menm jan an tou pou nou menm, frè m’ yo. Nou mouri ansanm ak kò Kris la annegad lalwa. Konsa, nou lib pase nan men yon lòt mèt. Koulye a, se nan men moun ki te leve soti vivan nan lanmò a nou ye pou nou ka viv yon jan ki itil pou Bondye. 5Lè n’ t’ap viv anba pouvwa lachè, tout vye dezi lalwa te fè leve nan kè nou yo t’ap travay nan tout kò nou, yo te fè nou fè bagay ki t’ap mennen nou nan lanmò. 6Koulye a, nou pa gen angajman ak lalwa ankò. Nou mouri annegad lalwa ki te kenbe nou prizonye a. Se sak fè nou ka sèvi Bondye yon lòt jan, anba otorite Sentespri a. Nou p’ap sèvi l’ ankò jan n’ te konn sèvi l’ nan tan lontan an, anba otorite lalwa ki ekri nan Liv la. 7Nan kondisyon sa a, kisa n’a di? Eske lalwa se peche? Non, wete sa nan tèt ou. Men, se lalwa a ki fè m’ konnen sa peche ye. Se konsa mwen pa ta janm konnen kisa ki rele gen lanvi, si lalwa pa t’ di m’: Piga ou janm pote lanvi sou sak pa pou nou. 8Peche a pwofite okazyon kòmandman an pou l’ fè m’ gen tout kalite lanvi nan kè mwen. San lalwa a, peche mouri. 9Pou mwen menm, nan tan lontan, lè m’ te san lalwa, mwen te vivan. Men, lè kòmandman an vin rive, peche a vin vivan ankò. 10Epi mwen menm, mwen mouri. Se konsa kòmandman ki te pou ban m’ lavi a, se li menm ki ban m’ lanmò. 11Peche a pwofite okazyon an, li twonpe m’ ak kòmandman an. Se konsa, li fè mwen mouri ak tout kòmandman an. 12Men, lalwa a se yon bagay ki soti nan Bondye. Kòmandman an tou, se Bondye ki bay li, se konsa li dwat epi li bon. 13Eske nou ka di sa ki bon an tounen yon kòz lanmò pou nou? Non, monchè! Men, se peche ki lakòz sa. Peche fè nou wè sa li menm li ye vre: li sèvi ak sa ki bon an pou l’ fè mwen mouri. Se konsa, avèk kòmandman an, peche a kanpe pi rèd toujou. 14Nou konnen lalwa li menm, se yon bagay ki soti nan Lespri Bondye. Men, mwen menm, mwen se yon kò ki tou fèb, peche fin anpare m’, li fè m’ tounen esklav li. 15Lè m’ fè yon bagay, mwen pa konprann sa m’ fè a. Paske, sa m’ ta vle fè a, se pa sa m’ fè. Epi sa m’ pa vle fè a, se li mwen fè. 16Si sa m’ pa t’ vle fè a se li mwen fè, sa vle di mwen dakò lalwa a bon. 17Nan kondisyon sa a, se pa mwen ki fè sa ki fèt la, men se peche ki nan mwen an ki fè li. 18Sa se bagay mwen konnen: Nanpwen anyen ki bon nan mwen, nan tout kò mwen. Mwen di sa, paske menm lè mwen vle fè sa ki byen, mwen pa santi m’ kapab fè li. 19Mwen pa fè byen mwen vle fè a, men mwen fè mal mwen pa vle fè a. 20Epi, si m’ fè mal mwen pa vle fè a, se pa mwen ki fè l’, men se peche ki nan mwen an ki fè li. 21Pou mwen menm, mwen jwenn lwa sa a nan mwen: lè m’ vle fè sa ki byen, se sa ki mal ase mwen santi m’ ka fè. 22Nan fon kè m’, mwen jwenn tout plezi m’ nan lalwa Bondye a. 23Men, nan tout kò m’, mwen santi yon lòt lwa k’ap goumen ak lalwa mwen renmen an. Lwa sa a kenbe m’ prizonye anba otorite peche a ki nan tout kò mwen. 24Ala malere mwen malere, mezanmi! Kilès ki va delivre m’ anba kò sa a k’ap trennen m’ nan lanmò? 25Gremesi Jezikri, Seyè nou an, mwen ka di: Mèsi Bondye! Konsa, men ki jan mwen ye: dapre konesans pa mwen, mwen se esklav lalwa Bondye a. Men, dapre sa m’ santi nan tout kò mwen, mwen se esklav lalwa peche a.


text: 1Nan dimanch maten, byen bonè, li pa t’ ankò fin jou, Mari, moun Magdala a, al nan kavo a. Li wè yo te wete wòch ki te fèmen bouch kavo a. 2Li kouri, li al jwenn Simon Pyè ansanm ak lòt disip Jezi te renmen an, li di yo: Yo wete Seyè a kote l’ te ye nan kavo a. Nou pa konn kote yo mete li. 3Pyè pati ansanm ak lòt disip la, y’ al nan kavo a. 4Yo t’ap kouri ansanm, men lòt disip la t’ap kouri pi vit pase Pyè. Li rive bò kavo a anvan li. 5Li bese pou l’ gade anndan an. Li wè bann twal fin yo te fè yon pil atè a. Men, li pa antre. 6Lè Simon Pyè rive dèyè l’, li antre nan kavo a. Li wè bann twal fin yo anpile atè a 7ansanm ak moso twal ki te mare tèt Jezi a. Men, moso twal sa a pa t’ menm kote ak bann twal fin yo. Li te vlope apa yon lòt kote. 8Se lè sa a, lòt disip ki te rive bò kavo a anvan an antre tou. Li wè, li kwè. 9(Disip yo pa t’ ankò konprann sa ki te ekri nan Liv la kote yo te di Jezi te gen pou l’ te leve soti vivan pami mò yo.) 10Apre sa, tou de disip yo tounen lakay yo. 11Mari menm te rete deyò toupre kavo a. Li t’ap kriye. Antan l’ t’ap kriye konsa, li bese tèt li pou l’ gade anndan kavo a. 12Li wè de zanj Bondye abiye tout an blan, chita kote yo te mete kò Jezi a, yonn nan plas tèt la, lòt la nan plas pye yo. 13Zanj yo mande li: Madanm, poukisa w’ap kriye konsa? Li reponn yo: Yo wete Seyè mwen an, m’ pa konn kote yo mete li. 14Lè l’ fin di sa, li vire tèt li, li wè Jezi ki te kanpe la, men li pa t’ rekonèt si se te Jezi. 15Jezi mande li: Madanm, poukisa w’ap kriye konsa? Ki moun w’ap chache? Mari menm te kwè se te mèt jaden an. Se poutèt sa li di li: Mèt, si se ou menm ki wete l’, di m’ ki bò ou mete li. M’a v al pran li. 16Jezi di li: Mari! Mari vire bò kot Jezi, li di l’ an lang ebre: Rabouni (sa vle di: Mèt). 17Jezi di li: Pa manyen m’! Mwen poko moute al jwenn Papa mwen. Men, ale jwenn frè m’ yo, di yo m’ap moute bò kot Papa m’ ki papa nou tou, m’ap moute bò kot Bondye m’ ki Bondye nou tou. 18Se konsa Mari, moun Magdala a, al di disip yo: Mwen wè Seyè a. Epi li rakonte yo sa Jezi te di li. 19Menm jou dimanch sa a, nan aswè, disip yo te reyini nan yon kay. Yo te fèmen pòt yo akle paske yo te pè jwif yo. Jezi vini, li kanpe nan mitan yo, li di yo: benediksyon Bondye sou nou tout! 20Apre li fin di yo sa, li moutre yo de pla men l’ ak bò kòt li. Disip yo pa t’ manke kontan lè yo wè Seyè a. 21Jezi di yo ankò: benediksyon Bondye sou nou tout! Menm jan Papa a te voye m’ lan, se konsa m’ap voye nou tou. 22Apre pawòl sa yo, li soufle sou yo, li di yo: Resevwa Sentespri. 23Moun n’a padone peche yo, y’a resevwa padon vre. Moun n’a refize padone, yo p’ap resevwa padon. 24Men, twouve Toma, yonn nan douz disip yo ki te rele Jimo, pa t’ la avèk yo lè Jezi te vini an. 25Lòt disip yo di li: Nou wè Seyè a. Men, Toma reponn yo: Si m’ pa wè mak klou yo nan pla men l’, si m’ pa mete dwèt mwen nan plas kote klou yo te ye a, si m’ pa mete men m’ nan bò kòt li, mwen p’ap kwè. 26Yon senmenn apre sa, disip Jezi yo te reyini ankò anndan kay la. Fwa sa a Toma te la avèk yo. Tout pòt yo te fèmen akle. Jezi vini, li kanpe nan mitan yo, li di: benediksyon Bondye sou nou tout. 27Apre sa li di Toma: Mete dwèt ou isit la. Men. Gade men m’ yo. Lonje men ou, mete l’ la bò kòt mwen. Wete doutans nan kè ou. Kwè, tande. 28Toma reponn li: Seyè mwen, Bondye mwen! 29Jezi di li: Koulye a, se paske ou wè m’ kifè ou kwè? benediksyon pou tout moun ki va kwè san yo pa wè mwen! 30Jezi te fè anpil lòt mirak ankò devan disip li yo, men nou pa rapòte yo nan liv sa a. 31Tou sa ki ekri nan Liv sa a, mwen ekri yo pou nou ka kwè Jezi se Kris la, Pitit Bondye, pou lè nou kwè a nou ka gen lavi nan li.


text: 1Pou chèf sanba yo. Se yon sòm David. Moun fou yo di nan kè yo: Pa gen Bondye. Yo tout fin pouri. Y’ap fè yon bann vye bagay sal. Pa gen yonn ki fè sa ki byen. 2Seyè a rete nan syèl la, l’ap gade lèzòm anba, pou l’ wè si gen ladan yo ki gen konprann, si gen ladan yo k’ap chache l’. 3Men yo tout pèdi chemen yo. Yo tout lage kò yo nan vis. Pa gen yonn ladan yo ki fè sa ki byen, non, pa menm yon sèl ladan yo. 4Seyè a di: Moun sa yo k’ap fè mechanste yo, se konnen yo pa konnen? Y’ap souse pèp mwen an pou yo ka viv. Pa gen yonn ladan yo ki rele non mwen! 5Men tou, yo pral sezi, yo pral tranble paske Bondye la avèk moun ki mache dwat yo. 6Y’ap pase sa malere yo gen lide fè a nan betiz, men se nan Seyè a malere yo mete konfyans yo. 7Oo! Kilè Bondye va soti sou mòn Siyon an pou l’ vin delivre pèp Izrayèl la? Lè Seyè a va fè pèp li a kanpe ankò, pitit pitit Jakòb yo pral fè fèt. Se vre wi, pèp Izrayèl la pral kontan.


text:
Nan Washington, repibliken nan Sena a rive bloke yon vòt ki te gen pou fèt sou nominasyon ansyen senatè repibliken Chuck Hagel pou plas minis defans Lèzetazini an. Te manke 2 vwa sèlman pou nominasyon Misye Hagel pase nan faz kote senatè yo gen pou fè yon vòt final sou konfimasyon li. Youn nan palmantè ki genyen plis rezèv sou posiblite pou sena a apiye nominasyon an, se Senatè John McCain, yon repibliken eta Arizona.
Misye McCain di:
“Listwa pa sanble pral apiye deklarasyon Senatè Hagel te fè pou l di desizyon gouvènman an te pran pou l ogmante efektif militè nou nan Afganistan pou n kontrekare aktivite militan rebèl yo, se pa yon desizyon ki ta pral ede n ranpòte lagè a. Misye te di: “Se pi move desizyon nou pran nan domèn politik etranjè a depi Vyetnam.” Eben, si gen yon bagay ki parèt klè jounen jodi a, sè ke deklarasyon sa a pa korèk ditou; se deklarasyon yon moun ki mal enfòme; se yon deklarasyon ki pa lojik.”
Demokrat yo rejte kritik kap fèt sou misye Hagel yo; yo fè konnen deklarasyon tankou sa Senatè McCain fè a, fè pati yon move kalkil ki kapab mete peyi a an danje. Sena ameriken an kòmanse yon vakans 10 jou; konsa misye Hagel genyen pou l rete tann retou palmantè yo pou l konnen eske yap apiye oubyen rejte nominasyon li pou plas minis defans Lèzetazini an. Ann atandan, minis sòtan an, Leon Panetta, ap kontinye okipe plas la jiskaske Sena a va konfime nominasyon yon siksesè.


text:
Mouvman rastafari
Rastafari se yon mouvman monoteis, Abrahamic,relijye ki leve nan yon kilti kretyen nan Jamayik nan lane 1930 yo. Aderan li yo, ki adore Haile Selassie an Etyopi, ansyen anperè a Etyopi (1930-1936 ak 1941-1974), avan kòm Dezyèm peyi, yo konnen kòm Rastafarians, oswa rasta. mouvman an ap pale pafwa tankou "Rastafarianism", men sa se konsidere kòm tèm pejoratif ak atak pa gen rasta, grip ki te make ak yon teori.
-
Addis Ababa-8e00855u.jpg
Haile Selassie ant 1940 epi 1946
-
Image HaileSelassieIthefirst.jpg
Haile Selassie ant 1940 epi 1946
-
Dreadlocked rasta.jpg
Yon moun epi dreadlocks
-
Devlòpman[edite | modifier le wikitexte]
Rastafari òganize se pa yon relijyon, se yon ideoloji ak yon mouvman. Anpil moun di ke se pa yon relijyon "a tout moun, men yon fason" pou la vi. Pifò rasta pa seksyon reklamasyon oswa nenpòt group, epi konsa yonn ankouraje lòt ak konfyans nou jwenn enspirasyon nan tèt yo, byenke gen kèk fòtman idantifye ak youn nan otèl la "nan rastafari" - twa pi enpòtan nan sa yo te Nyahbinghi an, ashanti a Bobo ak Tribi Douz peyi Izrayèl la.
Rastafari la pran non yo nan ra Tafari, regnal tit-la anvan mwen nan Haile Selassie, konpoze de Amarik ra (literalman "Head," yon ekivalan tit Etyopyen Duke), ak pre-regnal Haile Selassie nan non Bondye, Tafari. Rastafari distenge yo jeneralman pou Reklamasyon nan doktrin sa Haile Selassie mwen, ansyen an, ak dènye, Etyopi anperè a, se yon lòt kretyen senkan nan Bondye a, rele Jah. [5] Haile Selassie yo wè m oswa kòm Jah Jah rastafari, ki se dezyèm nan Jezi Kris la ap vini sou tè a la.
Rasta ki di Jezikri te nwa, ak blan ke sosyete Kretyen (oswa ale lavil Babilòn) gen souvan dekri li kòm blan nan lòd pou syèk oprime verite a gen pouvwa ak tout moun sou latè.
rastafari konprann mouvman an tèm tankou itilize nan espirityèl nan Cannabis [6] [7] rejè a ak sosyete a lwès la (yo rele lavil Babilòn, nan referans plis nan lavil Babilòn lan metaforik Krisyanis pase istorik vil nan eta-mezopotamyen). Li anons Afrik (tou "Zion") tankou Kote li fèt an premye a limanite, e divès anbwase sosyal ak politik aspirasyon Afrocentric [6] [8] tankou sosyopolitik ki wè ak ansèyman nan journalist Jamayiken, òganizatè, nwa ak nasyonalis Marcus Garvey (tou souvan konsidere kòm yon pwofèt).
Aksyon[edite | modifier le wikitexte]
Rastafari gen konsyans nan mouvman an jodi a anpil gaye toupatou nan lemonn, lajman nan enterè pa pwodui rege, mizik ki miyò, ki nan chantè jamayiken / konpozitè Bob Marley. Nan lane 1997, te genyen anviwon yon milyon mondyal rastafari fidèl. [9] senk sou dis pousan Jamaicans idantifye tèt yo kòm rastafari.


text:
Recaps, Reflections, Resources, Recommendations, Images & More - Haiti, Human Rights, Health, Culture, Politics, etc. by Michelle Karshan -Haiti
Tuesday, December 21, 2010
Dr. Jean-Bertrand Aristide - Bòn Ane 2011
Sè m, Frè m,
Se toujou nan menm lespri MEM AMOU an,
Minouche avè m salye w, anbrase w fratènèlman,
E swete w ak tout kè nou yon BON ANE 2011.
Plis pase 300.000 pitit tè d Ayiti ta renmen la,
Byen vivan, pou wè ane 2011 la menm jan avè n.
Domaj!Yo menm ak lòt Sè n, Frè n ki peri anba
Sikòn Toma ou maladi kolera a deja konte pami
56 milyon moun ki mouri pandan ane 2010 sa a.
Pandan klòch Bòn Ane 2011 la ap karyonnen,
Nou sonje yo e n swete tout lòt viktim kap soufri
Lakay ou aletranje: Anpil kouraj! Anpil kouraj!
Pèmèt nou ofri w yon gwo bouke flè remèsiman
Pou tout bèl souwè nou resevwa yo san bliye
Kokenn chenn solidarite-fratènite 15 Jiyè 2010 la.
Nan lonbraj Tousen Louvèti, Jan Jak Desalin,
Ak Zansèt nou yo, m swete tout sa ki bon pou
Moun ki gen po nwa kòm pou moun po blanch.
An palan de koulè po, divès ekriven tankou
Robin Walker ou H.G. Spearing rapote kijan,
Lontan, anpil atis Grèk te renmen pentire
Po gason ak koulè nwa e po fi ak koulè blan.
Nan admire bèl kout penso sa yo,
Konn gen Grèk ki pat ka sispann di:
πoλύ kaλά, άpισta! euxapισtώ πoλύ!
Trè byen, ekselan! Mèsi bokou !
Depi 2004, nouvo kolon yo ap pentire figi
Nou tout ki Ayisyen ak labou imilyasyon.
Jiskaprezan, minorite ki ekskli majorite a
Poko janm ka admèt ke li fè yon erè grav
Lè l aksepte koupe branch li chita sou li a.
Plis figi Ayiti pran kout tiwèl labou,
Se plis minorite a di nouvo kolon yo
Anba anba sa Grèk yo tap di byen fò:
πoλύ kaλά, άpισta! euxapισtώ πoλύ!
Trè byen, ekselan! Mèsi bokou !
Nou poko menm ka retire très cheve Manman Ayiti
Anba dekonm goudougoudou 12 Janvye 2010 la,
Nou gen tan retrouve n anba dekonm 2 kalite kolera :
1-Yon kolera kolon ki ta soti nan dlo kontamine Minista
2-Yon kolera politik ki soti nan dlo eleksyon-seleksyon.
Pou òganize kolera politik sa a, fo zanmi Ayiti yo
Depanse 30 milyon dola vèt, san bliye 5 milya dola
Ki deja depanse pou Minista pandan 6 dènye ane yo.
Nenpòt ki moun ka wè ki kantite kay, lopital, lekòl,
Lajan gaspiye sa yo ta gentan bati pou viktim yo.
Ekslizyon Fanmi Lavalas se eksklizyon majorite a.
Se pa etonan si n debouche sou yon katastwòf politik
Ki antere Ayiti pi fon toujou anba dekonm 12 janvye yo.
Pwoblèm nan se eksklizyon, solisyon an se enklizyon.
Mennen koulèv lekòl seleksyon se youn, fè l chita se de.
Pwoblèm nan se eksklizyon, solisyon an se enklizyon.
Gran moun pa monte chwal bwa dèyè kòbya seleksyon.
Pwoblèm nan se eksklizyon, solisyon an se enklizyon,
Enklizyon majorite a nan eleksyon lib, onèt e demokratik
Pou tout Ayisyen san distenksyon soti anba kolera politik.
Sè m, Frè m,
Jan nou tout ka konstate l, tren eksklizyon ki deraye a,
Plis 2 kalite kolera sa yo ogmante strès popilasyon an
Ki te deja ap viv anba twòp strès depi tranbleman tè a.
Strès sa a se yon pwazon envizib kap opere an silans.
Pwazon envizib sa a merite yon atansyon espesyal
Paske dega li fè an silans se twòkèt la, chay la dèyè.
Twòp strès pandan twò lontan ka fasilite kriz kadyak,
Strok, diabèt, tansyon, ilsè lestomak, twoub memwa…
Anpil viktim 12 Janvye ap naje pou sot nan strès.
Lè yon moun ap viv nan kondisyon strès sa yo,
Kò w gen mwens fòs pou reziste kont mikwòb.
Laboratwa nouvo kolon yo konnen sa trè byen.
Ni kolera kolon ki ta soti nan dlo kontamine Minista a,
Ni kolera politik ki soti nan dlo eleksyon-seleksyon an
Tonbe nan yon teren ki te deja minen ak pwazon strès.
Lè yon moun strese anpil, ren w travay plis pou
Founi adrenalin ak divès lòt òmon tankou kòtizòl.
Egzanp: chak ti tranbleman tè se yon menas danje
Ki fè glann adrenal ki sou ren yo bay plis kòtizòl.
Lè twòp kòtizòl rete twò lontan nan kò w,se danje:
Li aji tankou yon pwazon envizib ki atake venn ou.
Konsekans:
Lè san an mal pou rive nan sèvo w, ou ka fè strok;
Lè san an pa rive alè nan kè w, ou ka fè kriz kadyak ;
Lè san an mal sikile bò tanp ou, kote ipokanp sèvo a
Anrejistre sa moun aprann, ou ka gen pann memwa.
Strès ka ogmante ni tansyon, ni sik, ni kolestewòl.
Pouki sa li enpòtan ke nou raple w verite sa yo?
Paske se ou menm ki premye responsab sante w
Lè ou soufri strès e se ou ki pi byen plase pou
Ofri tèt ou kèk ti moman detant ak relaksasyon.
Repo lespri se gwo medikaman pou konbat strès.
Deplis, sante chak Ayisyen nesesè pou ede Ayiti
Jwenn sante politik, sante ekonomik, sante sosyal.
Se egzakteman lekontrè pou laboratwa kolon yo ki
Toujou ap programe konfli, manti, mizè, grangou,
Vye maladi, eleksyon-seleksyon ou kolera politik
Pou malere pa gen la pè nan tèt ak lapè nan vant.
Gade epidemi kolera a; pouki sa se kounye a menm
Li debake ak sèkèy anba bra l, apre plis ke yon syèk?
Si epidemi an gen fòs pou fè 500 a 650 mil viktim,
Nou oblije kontinye fè lespri n travay pou bloke l
Anvan twòp tè nan peyi a fin tounen simityè kadav.
Travay doktè, enfimyè, oksilyè, pwofesyonèl sante yo,
Konkou Ayisyen ki aletranje, kontribisyon jounalis,
Radyo, televizyon, nesesèsè anpil pou konbat kolera a.
Sepandan, pi gwo responsabilite a chita nan men Leta.
Leta ayisyen gen obligasyon pou bay viktim 12 janvye yo
Kay pou yo ka sispann viv nan labou, nan lari, nan fatra,
Anba vye moso tant, moso twal, moso ranyon, moso prela.
Sa te dwe fèt e sa te ka fèt tou swit apre tranbleman tè a.
Sak manke, se pa lajan, se diyite ak bon jan volonte politik.
Leta ayisyen gen obligasyon pou bay viktim yo posiblite
Jwenn dlo pwòp pou yo sispann bwè dlo sal ki bay kolera.
Ayiti chita erezman sou 56 milya mèt kib dlo ki anba tè a.
Sak manke, se pa lajan, se diyite ak bon jan volonte politik.
Lè Ayiti plis bezwen kout men, se lè li jwenn plis kout pye
Ni nan men yon leta ki trayi li, ni nan men fo zanmi fo kòl
Ki monte chita sou do Ayiti pou fè lajan sou do Ayisyen.
Chak katastwòf tounen yon gwo biznis
Ki rapòte plizyè milyon lè se pa milya.
Men malere ki deja viktim kolera politik
Lage de bra pandye anfas epidemi an.
Twòp milyon milya ranmase sou do Ayiti
Pou jiskaprezan malere pa menm ka achte
Yon ti klowòs pou touye mikwòb kolera
Nan dlo kontamine yo kontinye ap bwè.
Chak jou, dlo kontamine nan divès peyi
Touye 1.800.000 ti moun ki poko gen 5 an.
Chak 20 segonn, m di byen, chak 20 segonn,
Dlo kontamine touye yon timoun sou latè.
Lakay, anplis tout moun zam Minista deja touye,
Se atò dlo kontamine Minista pral touye inosan.
Alòs ke disparisyon Lowensky, lanmò Pè Jean Juste
Ak anpil lòt inosan fèt anba je n, l ap trè difisil pou
Konte tout viktim kolera k ap tonbe nan pwovens yo.
Mezanmi,
Pèmèt mwen adapte pawòl laten filozòf Cicéron an
Pou m poze Minista yon kesyon ki konsène diyite n:
“Quousque tandem abutere, Minista, patientia nostra?”
Jiskilè, Minista, w ap sispann pase pasyans nou anba pye?
Nan sèlman yon ventèn ane apre 1492 ki se
Dat premye kolon yo te debake nan peyi a,
Nou te deja pèdi 96.000 Sè n - Frè n Taynos.
An natandan Minista pati, konbyen inosan
Konbyen jèn gason, jèn fi ki dwe pral mouri?
Obligasyon nou tout genyen, se kole zèpòl pou
Nou rive elimine kolera a e non viktim kolera a.
Pou konbat opinyon Pèp la, Minista pa gen dwa
Itilize ni vyolans zam ni Argumentum ad baculum.
Lè Pèp la di e redi: “Minista se kolera”,
Li bay diagnostik pa l ki se verite pa l.
Lè l repete san rete: “Minista se kolera,”
Li bay diagnostik pa l ki se verite pa l.
Lè Minista reyaji ak gwo zam pou touye
Moun ou libète lapawòl, li fè yon krim e
Li itilize yon Argumentum ad baculum
Olye li chwazi wout larezon ak lalwa.
Reyaksyon vyolans sa yo pa gen plas nan
Ankenn peyi lib ou sosyete demokratik,
Menm si nou wè sa ap fèt bò lakay nou,
Nan yon Ayiti ki rekolonize depi 2004,
Wi, yon Ayiti kote la gramè popilè a di:
Le cholera ou la Minista, sè le mèm choz.
Sè m. Frè m,
Sa mennen n, pou fini, nan
Yon pwezi popilè ki rele:
“ LE MEM CHOZ.”
Nou dedye l pou Zansèt yo
Ak pou Jenès la ki, to ou ta,
Pra l fè Ayiti reprann diyite l.
Le mèm choz
Depi jou koudeta kidnaping 29 fevriye 2004 la,
Tousen Louvèti move, Jan Jak Desalin fache.
Men, chef konze bò lakay ak esklav mantal yo
Kontan bese tèt jiska tè pou di: yès sèr! Avozòd!
Tank Tousen Louvèti friz nan fè move san,
Se tank Jan Jak Desalin frape pye l atè pou di:
Ayayay! Si pat gen koudeta-kidnaping 2004,
Jodia, nou pa tap nan ni kolon ki bay kolera,
Ni eleksyon-seleksyon ki bay kolera politik.
Sepandan, konze ak esklav mantal bò lakay
Toujou byen relaks paske afè diyite peyi a,
Se bliye sa antere sa pou fè kòb nan trayizon.
Dayè depi koudeta kidnaping 29 fevriye 2004 la,
Konze bò lakay pa gen dwa nan fache, fè kòlè
Lè se kolon blan an ki di: agoch, adwat, ajenou…
Se pou sa menm, senatè sousou ak depite restavèk
Ki pa swete wè aksidan diplomatik, pwopoze pou:
Prezidan ta fè kòlè krapo
Premye minis ta fè kòlè chat
Minis ta fè kòlè ra, raman.
Yon kolon blan ki tande
Pawòl sa a di: Ki sa?
Minis ta fè kòlè ra, raman,
Ou byen
Minista fè kolera?
Yon blan mannan reponn:
A! A! Sè le mèm choz.
Pwen ba ! Pwen final !
Sè m, Frè m,
M sèten ni ou ni Minouche,
Ni mwen, nou tout ta swete
Rankontre lakay an 2011 la,
Pou ansanm, nou kontinye
Wouze peyi a ak lanmou
Ki bay anpil anpil kouraj
Pou n soti nan le mem choz.
Se ak lespri sa a nou anbrase
Tout ti moun yo e n redi w:
Bon kouraj! Mèm Amou!
Dr Jean-Bertrand Aristide
Pretoria, Desanm 2011


text: 1Leve non, mòn Siyon! Leve non! Mete kouraj ou sou ou! Mete pi bèl rad ou sou ou, ou menm Jerizalèm, lavil Bondye a! Paske moun lòt nasyon yo, ki pa pote mak kontra Bondye a, ki pa nan kondisyon pou sèvi Bondye, p’ap janm mete pye lakay ou ankò. 2Ou menm lavil Jerizalèm ki nan prizon, souke pousyè ki sou ou, leve atè a, chita sou fòtèy ou! Wete chenn yo te pase nan kou ou yo, ou menm mòn Siyon ki te nan prizon! 3Men sa Seyè a di pèp li a. -Yo pa t’ bay lajan pou achte nou lè nou te tounen esklav. Yo p’ap bay lajan non plis pou delivre nou lè y’a lage nou. 4Men sa Seyè a, Bondye a, di: -Nan tan lontan, pèp mwen an te desann al rete nan peyi Lejip. Apre sa, Lasiri fè yo pase kont mizè yo pou anyen. 5Koulye a, sa pou m’ fè la a? Se Seyè a menm k’ap di sa. Yo pran pèp mwen an, yo depòte yo pou anyen. Moun k’ap kraze yo a ap pale fò, y’ap fè grandizè. Se Seyè a menm ki di sa. Epi tout lajounen, san rete y’ap trennen non m’ nan labou. 6Men jou sa a, pèp mwen an va rekonèt se mwen menm Bondye, ki pale ak nou! Men mwen! 7Ala bèl sa bèl lè ou wè sou mòn yo mesaje a k’ap kouri pote bon nouvèl k’ap bay kè poze a! L’ap fè konnen delivrans Bondye a. L’ap di moun Siyon yo: Se Bondye ou la k’ap gouvènen! 8Faksyonnè ou yo ap rele. Y’ap rele ansanm tèlman yo kontan. Y’ap wè, se ak pwòp je yo y’a wè Seyè a k’ap tounen sou mòn Siyon an! 9Pete rele, fè fèt ansanm, nou menm vye miray mazi lavil Jerizalèm yo! Paske Seyè a bay pèp li a kouraj ankò, li delivre lavil Jerizalèm. 10Seyè a fè tout nasyon yo wè fòs kouraj li ki apa nèt la. Toupatou sou latè yo wè jan Bondye nou an ap delivre pèp li a. 11Wete kò nou nan lavil Babilòn! Wete kò nou! Pati ale! Pa manyen anyen nou pa dwe manyen! Wete kò nou nan mitan lavil la. Mete nou nan kondisyon pou nou fè sèvis pou Bondye, nou menm k’ap pote veso ki apa pou sèvis Seyè a. 12Fwa sa a, nou pa bezwen prese kouri ale. Nou p’ap fè tankou moun k’ap kouri chape poul yo. Paske Seyè a, Bondye nou an, ap pran devan nou. Se li menm tou, Bondye pèp Izrayèl la, k’ap mache dèyè pou pwoteje nou. 13Seyè a di: -Men li, sèvitè m’ lan va wè tout travay li ap mache byen! L’a vin grannèg. Moun va konsidere l’ anpil. Y’a pote l’ anlè! 14Menm jan anpil moun te pran sezisman lè yo te wè l’, sitèlman li te defigire, sitèlman figi l’ pa t’ sanble menm ak figi moun, 15konsa tou, anpil nasyon va kontan lè y’a wè l’ fwa sa a. Wa yo va rete bouch be devan li sitèlman y’a sezi. Paske y’a wè bagay moun pa t’ janm rakonte yo anvan sa, y’a konprann bagay yo pa t’ janm tande anvan.


text: 1Se yon sòm Asaf. Bondye kanpe nan mitan konsèy ki nan syèl la, li kanpe nan mitan bondye yo, l’ap jije. 2Li di: -Kilè n’a sispann fè mechanste lè n’ap jije? Kilè n’a sispann achte figi mechan yo? 3Pran defans pòv malere yo ak timoun ki san papa yo! Pran defans malere yo ak moun ki san sekou yo! 4Delivre pòv malere ak endijan yo! Delivre yo anba men mechan yo. 5Nou sòt, nou pa konprann anyen! N’ap mache nan fènwa. Pa gen jistis sou latè ankò! 6Mwen te di se bondye nou ye, nou tout se pitit Bondye ki anwo nan syèl la nou ye. 7Men, nou gen pou nou mouri tankou tout moun, wi, nou gen pou nou mouri tankou nenpòt chèf. 8Leve non, Bondye, vin jije latè! Paske, se pou ou tout nasyon yo ye.


text: 1Zanj ki te gen rad swa sou li a, di ankò: -Lè sa a, Michèl, gwo zanj k’ap veye sou pèp ou a, ap parèt. Se pral yon tan kè sere moun poko janm wè depi yo sou latè. Lè lè a va rive, tout moun ki fè pati pèp ou a epi ki gen non yo ekri nan liv Bondye a, va sove. 2Anpil nan moun ki te mouri deja yo pral leve vivan ankò. Gen ladan yo ki pral jwi lavi ki p’ap janm fini an. Gen lòt ki pral wont, yo pral soufri avilisman ki p’ap janm fini an. 3Moun ki gen lespri yo pral klere tankou limyè nan syèl la. Moun ki te moutre jan pou moun mache dwat yo va klere tankou zetwal pou tout tan tout tan. 4Li di m’ ankò: -Bon. Koulye a, Danyèl, fèmen liv la. Sele l’ byen sele jouk lè a va rive pou tout bagay fini. Anpil moun pral bat kò yo pou yo konprann sa k’ap pase. Lè sa a, plis konesans pral gaye toupatou sou latè. 5Mwen gade, mwen wè de lòt moun ki te kanpe bò larivyè a, yonn sou bò dwat, yonn sou bò gòch. 6Yonn ladan yo pale ak zanj ki te pi wo a, nan direksyon tèt dlo a, zanj ki te gen rad swa sou li a, li mande l’: -Konbe tan ankò anvan pou gwo bagay sa yo rive? 7Zanj lan leve bra l’ anlè nan syèl la, mwen tande li fè yon gwo sèman nan non Bondye vivan an, li di konsa: -Nan twazan si mwa, lè y’a fin kraze tout fòs pèp Bondye a, tout bagay sa yo va rive. 8Mwen tande sa l’ te di a, men mwen pa t’ konprann. Konsa, mwen mande l’: -Men, mèt, ki jan sa ap fini menm? 9Li reponn mwen: -Danyèl monchè, ou mèt al fè wout ou, paske koze sa a fèt pou rete kache epi byen sele, jouk lè a va rive pou sa fini. 10Lè sa a, anpil moun pral pase anba soufrans yo te anonse a. Y’ap soti netwaye, lave, blanchi. Moun k’ap fè mechanste yo menm p’ap konprann anyen, y’ap toujou rete ap fè mechanste yo. Men, moun ki gen lespri ap konprann. 11Si ou konte depi lè yo va aboli ofrann bèt ki pou fèt chak jou a, pou yo mete bagay nou pa ta renmen wè a, bagay k’ap bay gwo lapenn lan, kanpe nan Tanp lan, w’ap jwenn mil desankatrevendis (1290) jou ki gen pou pase. 12Ala bon sa pral bon pou moun ki va kenbe fèm jouk mil twasantrannsenk (1.335) jou sa yo va fin pase! 13Ou menm, Danyèl, kenbe fèm jouk sa kaba. Apre sa, w’a mouri. Men, w’a leve vivan ankò pou resevwa rekonpans ou lè tout bagay va fini!


text: 1Lwanj pou Seyè a! Sa bon nèt pou nou chante pou Seyè a. Sa bon nèt pou nou fè lwanj Seyè a. Wi, li merite l’ vre! 2Seyè a ap rebati lavil Jerizalèm. L’ap fè moun Izrayèl ki te gaye nan mitan lòt nasyon yo tounen lakay yo. 3L’ap bay moun ki nan gwo lapenn yo kouraj. L’ap geri moun ki blese yo. 4Li konte konbe zetwal ki genyen! Li konnen non yo chak. 5Seyè nou an gen pouvwa. Li gen anpil fòs. Konesans li pa gen limit. 6Seyè a ap bay pòv malere yo men pou yo leve. Men, l’ap rabese mechan yo jouk atè. 7Chante yon chante pou Seyè a pou nou di l’ mèsi. Fè mizik pou Bondye nou an ak gita. 8Se li ki kouvri syèl la ak nwaj yo. Se li ki pare lapli pou tè a. Se li ki fè zèb pouse sou mòn yo. 9Li bay bèt yo manje, li bay ti kònèy yo manje lè yo rele. 10Li pa pran plezi l’ nan chwal ki gen fòs, ni se pa kouraj moun ki fè kè l’ kontan. 11Moun ki fè kè l’ kontan, se moun ki gen krentif pou li, se moun ki mete tout espwa yo nan li, paske yo konnen li renmen yo. 12Nou menm, moun lavil Jerizalèm, fè lwanj Seyè a! Nou menm, moun mòn Siyon, fè lwanj Bondye nou an! 13Li fè pòt kay nou yo vin pi solid. Li voye benediksyon sou pitit nou yo nan mitan nou. 14L’ap veye fwontyè peyi a pou pa gen lagè! L’ap plen vant nou ak bon kalite manje. 15Li pase yon lòd: lòd la kouri byen vit toupatou sou latè. 16Li fè lanèj tonbe kouvri latè tankou koton. Li fè lawouze tounen ti moso glas sou tout pyebwa. 17Li voye lagrèl tankou gravye. Ki moun ki ka sipòte fredi li voye? 18Li pase yon lòd, li fè yo tout fonn. Li fè van soufle, dlo pran koule toupatou. 19Li fè pitit Jakòb yo konnen pawòl li. li fè pèp Izrayèl la konnen lòd li yo ak sa li deside. 20Li pa aji konsa ak okenn lòt nasyon. Li pa fè yo konnen sa l’ deside fè. Lwanj pou Seyè a!


text: 1David te fin vye granmoun, li te gen gwo laj sou tèt li. Menm lè yo te kouvri l’ byen kouvri ak anpil rad sou li, li te santi frèt toujou. 2Lè sa a, moun pa l’ yo di l’: -Monwa, nou pral chache yon jenn fi ki tifi toujou pou rete avè ou, pou pran swen ou. L’a kouche kole avè ou pou chofe ou. 3Yo mete chache yon bèl jenn fi nan tout peyi Izrayèl la. Yo jwenn yon jenn fi nan ti bouk Chounam lan. Li te rele Abichag. Yo mennen l’ bay wa a. 4Se te yon bèl bèl fi. Li pran swen wa a, li sèvi l’. Men, wa a pa janm kouche avè l’. 5Lè sa a, Adonija, pitit gason David te fè ak Agit la, pran pòz otorite li. Li t’ap di: -Se mwen menm ki pou wa. Li chache cha lagè, chwal ak yon eskòt senkant moun ki t’ap kouri devan l’ lè li sou cha pa l’. 6Men, depi li piti, papa a te gate l’, li toujou kite l’ fè sa li vle. Adonija te fèt apre Absalon. Li te yon bèl gason tou. 7Adonija pale avèk Joab, pitit gason Sewouya a, ansanm ak Abyata, prèt la. De mesye sa yo dakò pou mete tèt ansanm avè l’. 8Men Zadòk, prèt la, Benaja, pitit gason Jeojada a, pwofèt Natan, Chimeyi, Reyi ak vanyan sòlda David yo pa te patizan Adonija. 9Yon jou, Adonija fè yon gwo sèvis pou Bondye bò Wòch Zoelèt la toupre sous Anwogèl. Li touye mouton, bèf ak ti towo bèf chatre sou lotèl la. Li envite tout lòt frè l’ yo, pitit gason David yo, ansanm ak tout gwo chèf nan peyi Jida ki t’ap travay ak papa l’. 10Men, li pa t’ envite ni Natan, ni Benaja, ni vanyan sòlda David yo, ni Salomon, frè menm papa avè l’ la. 11Lè sa a, Natan al jwenn Batcheba, manman Salomon, li di l’ konsa: -Ou pa tande jan Adonija, pitit gason Agit la, gen tan pran pòz wa li? Men, wa David pa konn anyen. 12Koulye a, mwen pral ba ou yon konsèy si ou vle sove lavi ou ansanm ak lavi Salomon, pitit gason ou lan. 13Ou prale jwenn wa a, w’ap di l’ konsa: Monwa, se pa ou menm ki te fè m’ sèman se Salomon, pitit gason m’ lan, ki t’ap wa apre ou, se li menm ki tapral chita sou fotèy la nan plas ou? Kijan fè se Adonija ki wa koulye a? 14Pandan w’ap pale ak wa a konsa, mwen menm m’ap antre dèyè ou, m’ap di wa a menm bagay la tou. 15Se konsa, Batcheba al jwenn wa a nan chanm li. Wa a te fin granmoun. Se Abichag, moun lavil Chounam lan, ki t’ap pran swen li. 16Batcheba tonbe ajenou devan wa a, li bese tèt li jouk atè. Wa a mande l’: -Kisa ou vle? 17Li reponn, li di konsa: -Monwa, ou te fè m’ sèman devan Seyè a, Bondye ou la, se Salomon, pitit gason m’ lan, ki t’ap wa apre ou, se li menm ki t’ap chita sou fotèy la nan plas ou. 18Men koulye a, Adonija gen tan wa sou nou la a. Ou menm, monwa, ou pa konn sa. 19Li fè sèvis pou Bondye, li touye yon pakèt mouton, bèf, ti towo chatre. Li envite tout lòt pitit gason ou yo, Abyata, prèt la, Joab, kòmandan lame a. Men, li pa envite Salomon, pitit gason ou lan. 20Koulye a, monwa, je tout pèp Izrayèl la sou ou, y’ap tann ou di yo ki moun ki pral chita sou fotèy la apre ou. 21Si ou pa fè sa, monwa, lè w’a mouri, yo pral pran ni mwen, ni Salomon, pitit mwen an, y’ap touye nou pou move je. 22Batcheba pa t’ ankò fin pale ak wa a lè pwofèt Natan rive nan palè a. 23Yo vin di wa a men pwofèt Natan la. Natan antre, li tonbe ajenou, li bese tèt li jouk atè devan wa a. 24Lèfini, li di konsa: -Monwa, mèt mwen, èske se ou menm ki di se Adonija ki pou wa apre ou, se li ki pou chita sou fotèy la nan plas ou? 25Paske jòdi a l’ ale, li fè sèvis pou Bondye, li touye yon pakèt bèf, ti towo chatre ak mouton. Li envite tout lòt pitit gason ou yo, tout gwo chèf lame a ansanm ak Abyata, prèt la. Koulye a y’ap manje, y’ap bwè avè l’, y’ap di: Viv wa Adonija! 26Men, monwa, li pa envite ni mwen, ni Zadòk, prèt la, ni Benaja, pitit Jeojada a, ni Salomon, pitit gason ou lan. 27Eske se monwa ki bay lòd fè sa san ou pa fè moun k’ap sèvi ou yo konnen ki moun ki pral chita sou fotèy la nan plas ou? 28Wa David reponn, li di: -Rele Batcheba pou mwen, tanpri! Batcheba antre ankò, li kanpe devan wa a. 29Lè sa a, wa a fè sèman, li di konsa: -Mwen fè sèman nan non Seyè ki vivan an, li menm ki te delivre m’ anba tout tray mwen yo. 30Sa m’ te pwomèt ou pou m’ fè nan non Seyè a, Bondye pèp Izrayèl la, m’ap fè l’ jòdi a. Se Salomon, pitit gason ou lan, k’ap chita sou fotèy la nan plas mwen, se li menm k’ap gouvènen apre mwen. 31Batcheba tonbe ajenou devan wa a, li bese tèt li byen ba jouk atè, li di: -Se pou yo toujou fè lwanj wa David, mèt mwen! 32Lè sa a, wa David voye chache Zadòk, prèt la, Natan pwofèt la, ak Benaja, pitit gason Jeojada a. Lè yo parèt devan wa a, 33wa a di yo konsa: -Pran tout chèf gouvènman m’ yo. Fè Salomon, pitit gason m’ lan, moute sou milèt pa m’ lan. Nou tout va desann avè l’ bò sous Giyon an. 34Lè n’a rive la, Zadòk, prèt la, ak Natan, pwofèt la, va vide lwil sou tèt li, y’a mete l’ apa pou l’ sèvi wa pèp Izrayèl la. Apre sa, n’a fè kònen twonpèt, epi n’a rele: Viv wa Salomon! 35Lèfini, n’a pran mache dèyè l’, n’a tounen isit la. Salomon va vin chita sou fotèy mwen an. L’a pran plas mwen, paske se li menm mwen chwazi pou gouvènen pèp Izrayèl la ansanm ak pèp Jida a. 36Benaja, pitit gason Jeojada a, reponn wa a: -Se sa menm! Se Seyè a, Bondye monwa a menm, ki pale nan bouch ou! 37Menm jan Seyè a te toujou kanpe la avè monwa, se pou li toujou kanpe la avèk Salomon tou. Se pou gouvènman li an pi byen chita toujou pase gouvènman wa David, mèt mwen. 38Zadòk, prèt la, Natan, pwofèt la, ak Benaja, pitit Jeojada a, ansanm ak keretyen yo ak peletyen yo ale, yo fè Salomon moute sou milèt wa David la, yo mennen l’ bò sous Giyon an. 39Zadòk, prèt la, pran kòn lwil ki te nan Tant Randevou a, li vide ti gout sou tèt Salomon. Yo kònen twonpèt, tout pèp la pran rele: Viv wa Salomon! 40Apre sa, yo tout t’ap mache dèyè li, yo tounen lavil Jerizalèm. Yo t’ap jwe fif, yo t’ap danse. Sitèlman yo t’ap fè bri ou ta di tè a t’ap tranble anba pye yo. 41Adonija te fin manje ansanm ak tout envite l’ yo lè yo tande bri a. Lè Joab tande twonpèt la, li mande: -Pouki tout bri sa a nan lavil la? 42Li pa t’ ankò fèmen bouch li, Jonatan, pitit Abyata prèt la, rive. Adonija di l’ konsa: -Antre non, monchè! Ou se moun debyen, se bon nouvèl ase pou ou pote! 43Jonatan reponn, li di Adonija konsa: -Nouvèl yo pa bon menm. Wa David, chèf nou an, fè Salomon wa. 44Li voye chache Zadòk, prèt la, Natan, pwofèt la, Benaja, pitit Jeojada a, ansanm ak keretyen yo ak peletyen yo, li fè yo ale ak Salomon. Yo menm, yo fè Salomon moute sou milèt wa a. 45Zadòk, prèt la, ak Natan, pwofèt la, vide lwil sou tèt li bò sous Giyon an, yo mete l’ apa pou l’ sèvi wa. Lèfini, yo tounen lavil la, y’ap rele tèlman yo kontan. Tout lavil la tèt anba. Se bri sa a nou tande a. 46Lèfini, Salomon moute chita sou fotèy wa a. 47Tout moun k’ap travay nan gouvènman wa David yo vin fè wa David, chèf nou an, konpliman. Yo di: Se pou Bondye ou la fè Salomon yon pi gwo wa pase ou. Se pou gouvènman li an pi chita toujou pase pa ou la! Lèfini, wa David bese byen ba sou kabann li pou li adore Bondye. 48Li di: Lwanj pou Seyè a, Bondye pèp Izrayèl la, li menm ki penmèt pou jòdi a se yonn nan pitit mwen yo ki chita sou fotèy la nan plas mwen. Lèfini, li kite m’ wè sa anvan m’ mouri. 49Lè sa a, tout envite Adonija yo pran tranble. Yo tout leve, y’ al fè wout yo, chak moun bò pa yo. 50Adonija menm bò pa l’ te sitèlman pè pou Salomon pa touye l’, li leve, li kouri ale nan Tant Randevou a, li kenbe kòn lotèl la. 51Y’ al di wa Salomon: -Adonija sitèlman pè pou monwa pa touye l’, l’ al kache bò lotèl la. Li di li vle pou wa Salomon fè l’ sèman jòdi a menm li p’ap fè yo touye l’. 52Salomon reponn: -Si msye aji tankou moun debyen, yon grenn cheve nan tèt li p’ap tonbe. Men, si li fè sa li pa t’ dwe fè, l’ap mouri. 53Salomon voye chache Adonija soti bò lotèl la. Yo fè l’ desann lotèl la. Li vin bese byen ba devan wa Salomon. Wa a di l’ konsa: -Ou mèt al lakay ou.


text: 1Jezi kite kote l’ te ye a; li ale nan rejyon Jide ki lòt bò larivyè Jouden an. La ankò, foul moun yo te sanble bò kote l’; li t’ap moutre yo anpil bagay, jan l’ te toujou konn fè a. 2Kèk farizyen pwoche bò kote l’ pou yo wè si yo te kapab pran l’ nan pèlen. Yo mande li: -Eske lalwa nou pèmèt yon nonm kite ak madanm li? 3Li reponn yo: -Kisa Moyiz te ban nou lòd fè? 4Yo di l’: -Moyiz te pèmèt pou yon nonm ekri madanm li yon papye divòs anvan pou l’ kite avèk li. 5Lè sa a, Jezi di yo: -Moyiz te ekri kòmandman sa a pou nou paske nou gen tèt di. 6Men, nan konmansman, lè Bondye t’ap kreye tout bagay, Bondye te fè gason ak fi. 7Se poutèt sa, gason an va kite papa l’ ak manman l’, pou l’ mete tèt ansanm ak madanm li. 8Tou de va fè yon sèl kò. Konsa, yo p’ap de ankò, men yo fè yon sèl. 9Se poutèt sa pesonn pa gen dwa separe sa Bondye mete ansanm. 10Lè yo antre nan kay la, disip yo poze l’ keksyon ankò sou bagay sa a. 11Li di yo konsa: -Si yon nonm kite ak madanm li pou li al marye ak yon lòt, li fè adiltè sou madanm li. 12Menm jan an tou, si yon fanm kite ak mari l’ pou li al marye ak yon lòt, fanm lan fè adiltè. 13Yo te mennen kèk timoun bay Jezi pou l’ te mete men sou tèt yo. Men disip yo t’ap di moun yo pa fè sa. 14Lè Jezi wè sa, li pa t’ kontan menm. Li di disip yo: -Kite timoun yo vin jwenn mwen non. Pa anpeche yo vini, paske Peyi kote Bondye Wa a, se pou tout moun ki tankou timoun sa yo. 15Sa m’ap di nou la a, se vre wi: Si yon moun pa asepte otorite Bondye a tankou yon timoun, li p’ap janm ka mete pye l’ nan Peyi kote Bondye Wa a. 16Apre sa, li pran timoun yo nan bra l’, li mete men l’ sou tèt yo chak, li beni yo. 17Antan Jezi t’ap soti pou li al fè wout li, yon nonm kouri vini. Li lage kò l’ ajenou devan Jezi, li mande li: -Bon Mèt, kisa pou m’ fè pou m’ resevwa lavi ki p’ap janm fini an? 18Jezi di li: -Poukisa ou rele m’ bon? Se yon sèl bon ki genyen, se Bondye. 19Ou konn kòmandman yo: Piga ou touye moun; piga ou fè adiltè; piga ou vòlè; piga ou fè manti sou moun; piga ou twonpe moun; respekte papa ou ak manman ou. 20Li reponn Jezi: -Mèt, mwen swiv tout bagay sa yo depi m’ te ti katkat. 21Jezi gade nonm lan, li renmen l’, epi l’ di li: -Yon sèl bagay ou manke: Ale vann tou sa ou genyen, separe lajan an bay pòv. Apre sa, wa gen yon richès nan syèl la. Epi vin swiv mwen. 22Men pawòl sa a te fè nonm lan lapenn anpil. Li vin kagou, li vire do l’, li ale, paske li te gen anpil byen. 23Apre sa, Jezi gade disip li yo ki te bò kote l’ la, li di yo: -Sa ap difisil nèt pou moun rich antre nan Peyi kote Bondye Wa a. 24Disip li yo te sezi anpil lè yo tande pawòl sa a. Men Jezi di yo konsa: -Mezanmi, sa ap difisil nèt pou moun antre nan peyi kote Bondye Wa a. 25L’ap pi fasil pou gwo bèt yo rele chamo a pase nan je yon zegwi pase pou yon moun rich antre nan peyi kote Bondye Wa a. 26Disip yo te pi sezi toujou, yonn t’ap di lòt: -Nan kondisyon sa a, ki moun ki ka sove? 27Jezi gade yo nan je, li di yo konsa: -Moun pa ka fè sa, men Bondye ka fè l’, paske pa gen anyen Bondye pa ka fè. 28Lè sa a, Pyè di li: -Men koute non, nou kite tout bagay pou nou swiv ou. 29Jezi reponn li: -Sa m’ap di nou la a, se vre wi: nenpòt moun ki kite kay li, osinon frè l’, osinon manman l’, osinon papa l’, osinon pitit li, osinon jaden l’, pou sèvis mwen ak pou sèvis bon nouvèl la, 30moun sa a gen pou l’ resevwa, depi koulye a, nan tan sa a, san (100) fwa plis pou sa l’ te kite a: kay, frè, sè, manman, pitit, jaden ansanm avèk tout kalite pèsekisyon; epi nan tan k’ap vini apre sa a, li gen pou l’ resevwa lavi ki p’ap janm fini an. 31Men, anpil nan moun ki devan yo va rete dèyè, anpil nan moun ki dèyè yo va pran devan. 32Lè sa a, yo te pran chemen moute lavil Jerizalèm, Jezi t’ap mache devan yo. Yon sèl kè sere pran disip yo. Tout moun ki t’ap swiv yo te pè tou. Jezi pran douz disip yo apa ankò, li kòmanse di yo sa ki te gen pou rive li. 33Li di yo: -Tande! Men n’ap moute lavil Jerizalèm, kote yo pral lage m’, mwen menm, Moun Bondye voye nan lachè a, nan men chèf prèt yo ak nan men dirèktè lalwa yo. Yo pral kondannen m’ amò, y’ap lage m’ bay moun lòt nasyon yo. 34Moun lòt nasyon sa yo va pase m’ nan rizib byen pase, y’a krache sou mwen, y’a bat mwen ak kout fwèt, apre sa y’a touye mwen. Men sou twa jou, m’a leve soti vivan nan lanmò. 35Apre sa, de pitit Zebede yo, Jak ak Jan, pwoche bò kot Jezi, yo di l’ konsa: -Mèt, nou ta renmen ou fè sa nou pral mande ou la a pou nou. 36Li di yo: -Kisa nou ta vle m’ fè pou nou? 37Yo di li: -Fè nou chita yonn sou bò dwat ou, lòt la sou bò gòch ou, lè wa nan tout bèl pouvwa ou. 38Jezi reponn yo: -Nou pa konnen sa n’ap mande la a. Eske nou ka bwè nan menm gode mwen pral bwè a? Eske nou ka resevwa menm batèm mwen pral resevwa a? 39Yo di li: -Nou kapab. Jezi reponn yo: -Se vre. n’a bwè nan menm gode mwen pral bwè a, epi n’a resevwa menm batèm mwen pral resevwa a. 40Men, kanta pou chita sou bò dwat osinon sou bò gòch mwen an, se pa mwen ki bay sa. Plas sa yo, Bondye rezève yo pou moun li vle. 41Lè dis lòt disip yo tande sa, yo pa t’ manke fache sou Jak ak Jan. 42Jezi rele yo, li di yo konsa: -Nou konnen ki jan moun ki pase pou chèf nasyon yo trete pèp la tankou esklav; grannèg yo renmen fè moun santi jan yo gen pouvwa. 43Men, se pa konsa pou sa fèt nan mitan nou. Okontrè, si yonn nan nou ta vle vin grannèg, se pou l’ sèvi nou tout. 44Si yonn nan nou ta vle chèf, se pou l’ esklav nou tout. 45Paske, mwen menm, Moun Bondye voye nan lachè a, mwen pa vini pou moun rann mwen sèvis, men mwen vini pou m’ rann moun sèvis. Wi, mwen vin bay lavi m’ pou peye delivrans anpil moun. 46Yo te rive lavil Jeriko. Lè sa a, Jezi t’ap soti kite bouk la ansanm avèk disip li yo ak yon gwo foul moun. Te gen yon nonm avèg chita bò chemen an ki t’ap mande charite. Yo te rele l’ Batime, pitit Time. 47Lè li tande se Jezi, moun Nazarèt la, ki t’ap pase, li pran rele: -Jezi, pitit David la, gen pitye pou mwen. 48Anpil moun t’ap kouri dèyè l’ pou te fè l’ pe bouch li, men li t’ap rele pi rèd: -Pitit David la, gen pitye pou mwen. 49Jezi kanpe, li di konsa: -Rele l’ pou mwen. Yo rele avèg la, yo di li: -Pran kouray, leve, men li ap rele ou. 50Avèg la voye rad li jete, se vole li t’ap vole pou l’ te vin bò kot Jezi. 51Jezi mande li: -Kisa ou vle m’ fè pou ou? Avèg la reponn li: -Mèt, fè m’ wè ankò. 52Jezi di li: -Ale non, se konfyans ou nan Bondye ki geri ou. Menm lè a, avèg la wè, epi li swiv Jezi nan chemen an.


text:
Komite Pri Nobèl la anonse vandredi 12 oktòb 2012 la nan vil Oslo, kapital peyi Nòvèj, li deside remèt Pri Nobèl Lapè ane 2012 la bay Inyon Ewòp la pou kontribisyon li nan avansman koz lapè, demokrasi ak dwamoun sou kontinan ewopeyen an. Nan yon deklarasyon ki akonpaye anons la, komite a fè konnen --nap site:
“Inyon Ewòp la ak prensipal manm li yo te travay di, pandan 60 lane, pou yo kore koz lapè, demokrasi ak dwa kretyen vivan sou kontinan ewopeyen an”, fen sitasyon.
Deklarasyon an kontinye pou l di menmsi, jounen jodi a, Inyon Ewòp la ap travèse moman difisil nan domèn ekonomik la ak kèk boulvèsman sou plan sosyal la, komite Nobèl la vle fikse atansyon n sou wòl lidè Inyon an te jwe nan efò ki te fèt pou transfòme Lewòp, yon kontinan kote lagè tap dewoule, pou fè l tounen yon kontinan kote lapè ap fleri.


text: 1Apre sa, zanj lan moutre m’ yon gwo larivyè dlo ki t’ap koule soti anba fòtèy kote Bondye ak ti Mouton an te chita a. Se dlo sa a ki bay lavi. 2Li t’ap koule nan mitan granri lavil la. Sou de bò riviè a, te gen piebwa ki bay lavi a. Li donnen douz fwa nan lanne. Li donnen chak mwa. Se ak fèy li yo yo fè renmèd pou geri nasyon yo. 3p’ap gen anyen nan lavil la k’ap tonbe anba madichon Bondye. Fòtèy Bondye ak ti Mouton an va nan mitan lavil la. Tout sèvitè yo va adore li. 4Y’a parèt devan l’. Y’a gen non l’ make sou fwon yo. 5p’ap janm fè nwit ankò. Moun yo p’ap bezwen ni limiè lanp ni limiè solèy, paske Mèt la, Bondye, va klere yo, li va yon limiè pou yo. Lè sa a y’a gouvènen pou tout tan. 6Apre sa, zanj lan di mwen: Pawòl sa yo se verite. Tout moun dwe kwè yo. Bondye Mèt la, li menm ki mete pawòl li nan bouch pwofèt yo, se li menm ki voye zanj li a vin moutre sèvitè l’ yo sa ki pral rive anvan lontan. 7Jezi di: Koute, m’ap vini talè konsa. Benediksyon pou moun ki koute pawòl Bondye ki nan liv sa a. 8Mwen menm Jan, mwen tande bagay sa yo, mwen wè yo. Apre mwen fin tande yo, apre mwen fin wè yo, mwen tonbe ajenou nan pie zanj ki te fè m’ wè yo a pou m’ adore li. 9Men, li di mwen: Non pa fè sa. Se sèvi m’ap sèvi Bondye ansanm avè ou, ansanm ak tout frè ou yo ki pwofèt Bondye, ansanm ak tout moun k’ap obeyi pawòl ki nan liv sa a. Se Bondye pou ou adore. 10Apre sa, li di mwen: Pa sere pawòl Bondye ki nan liv sa a. Paske, anvan lontan tout bagay sa yo pral rive. 11Mechan yo mèt plede ap fè toujou sa ki mal. Moun ki pa nan kondisyon pou fè sèvis Bondye yo mèt kontinye fè sa ki pa dakò ak sèvis Bondye. Moun ki bon yo mèt kontinye fè sa ki byen. Moun k’ap viv pou Bondye yo mèt kontinye viv pou Bondye. 12Jezi di: Koute, m’ap vin talè konsa. M’ap pote rekonpans m’ap bay la avè m’, pou m’ bay chak moun sa yo merite dapre sa yo fè. 13Se mwen menm ki A ak Z, se mwen menm ki premie ak dènye, se mwen menm ki konmansman ak finisman. 14Benediksyon pou moun ki lave rad yo, pou yo sa gen dwa manje fwi piebwa ki bay lavi a, pou yo ka pase antre nan pòtay lavil la. 15Men, mete nou deyò, bann chen, nou menm moun k’ap fè maji, moun k’ap fè imoralite, ansasen, moun k’ap sèvi zidòl, ansanm ak tout moun ki pa renmen verite a men ki pito bay manti. 16Mwen menm Jezi, mwen voye zanj mwen an pou anonse nou bagay sa yo nan legliz yo. Mwen soti nan ras David. Mwen se bèl zetwal k’ap klere chak maten an. 17Lespri Bondye a ansanm ak lamarye a di: Vini non. Se pou tout moun ki tande sa di tou: Vini non. Se pou tout moun ki swaf dlo vin bwè dlo. Se pou tout moun ki vle ti gout nan dlo ki bay lavi a vin resevwa l’ gratis. 18Mwen menm Jan, men sa m’ap di tout moun ki tande pawòl Bondye ki nan liv sa a. Si yon moun mete nan pawòl sa yo anyen ki pa t’ ladan l’, Bondye va mete tout kalamite yo pale nan liv sa a sou chatiman li merite a. 19Konsa tou, si yon moun wete anyen nan pawòl Bondye ki nan liv sa a, Bondye va wete pòsyon ki ta pou li nan piebwa ki bay lavi a ak nan lavil Bondye a, nan piebwa ak lavil yo pale nan liv sa a. 20Moun ki garanti verite tout pawòl sa yo di: Wi, m’ap vin talè konsa! Amèn. Vini non, Seyè Jezi! 21Se pou benediksyon Seyè Jezi a rete toujou la ak tout moun.


text:
Yon gwoup dwazimen ann egzil fè konnen yon seri eksplozyon bonm nan Damas, kapital Siri, touye 83 moun pou pi piti e blese plis pase 60 lòt toupre katye jeneral Pati Baas ki sou pouvwa a.
Pifò viktim yo se sivil—e pami yo gen anpil timoun ki te nan yon lekòl touprè sit atak la, san bliye 17 manb fòs sekirite a. Obsèvatwa Siryen Dwazimen an apa eksplozyon ki fèt touprè katye jeneral Pati Baas la gen tou 3 machin pyeje ki sote e touye 22 moun nan distri Barzeh, nan nò Siri, ki se syèj Ajans Sekirite siryen an.
Pifò moun ki mouri nan atanta sa a se sòlda. Atak sa yo fè tout plizyè santèn blese. Obsèvatè yo fè konnen jedi 21 fevriye a se youn nan jou plis san koule nan Damas depi lagè sivil kap sakaje Siri depi preske 2 zan an


text: 1Tout bann moun yo leve, yo mennen Jezi devan Pilat. 2Rive la, yo pran depoze plent sou do l’, yo di konsa: Nou jwenn nonm sa a ap moute tèt pèt la. L’ap di yo pou yo pa peye Seza lajan taks yo. Li menm rive pretann se Kris la li ye, yon wa. 3Pilat mande li: Eske ou se wa jwif yo? Jezi reponn li: Se ou ki di li. 4Pilat di chèf prèt yo ak foul moun yo: Mwen pa wè ankenn rezon pou m’ kondannen nonm sa a. 5Men, yo kenbe la avè l’, yo di: L’ap moute tèt pèp la ak pawòl l’ap di yo. Li kòmanse travay sa a depi nan peyi Galilye, li pase nan tout peyi Jide a, li rive jouk isit la. 6Lè Pilat tande sa, li mande yo si Jezi se moun Galile. 7Aprann Pilat aprann Jezi te soti nan rejyon ki te sou kòmandman Ewòd la, li voye Jezi bay Ewòd ki t’ap pase kèk jou lavil Jerizalèm lè sa a. 8Ewòd pa t’ manke kontan lè li wè Jezi. Depi lontan li te konn tande pale sou li, li te anvi kontre avè l’. Li te kwè li tapral wè Jezi fè kèk mirak. 9Li poze l’ anpil keksyon, men Jezi pa reponn li anyen. 10Chèf prèt yo ak dirèktè lalwa yo te la. Yo t’ap depoze anpil gwo plent kont Jezi. 11Ewòd menm ansanm ak tout gad li yo t’ap pase Jezi nan rizib. Yo mete l’ nan yon wonn tenten. Yo mete yon bèl rad sou li; epi yo voye l’ tounen bay Pilat. 12Pilat ak Ewòd te lènmi anvan sa. Menm jou sa a yo vin zanmi. 13Pilat sanble chèf prèt yo, tout otorite yo ansanm ak pèp la. 14Li di yo: Nou mennen nonm sa a ban mwen. Nou fè m’ konprann l’ap moute tèt pèp la. Mwen menm, mwen poze l’ keksyon devan nou, mwen pa janm jwenn li koupab. Li pa fè ankenn nan move zak n’ap plede di l’ fè yo. 15Ewòd pa jwenn li koupab non plis. Men li voye l’ tounen ban mwen. Nonm sa a pa fè anyen ki merite lanmò. 16Mwen pral fè yo bat li byen bat, apre sa m’a lage li. 17Pou chak fèt Delivrans, Pilat te blije lage yon prizonye ba yo. 18Yo tout pran rele ansanm: Touye nonm sa a, lage Barabas ban nou. 19Barabas sa a, se te yon nonm ki te nan prizon poutèt lèzam li te pran kont gouvènman an epi pou yon moun li te touye nan lavil la. 20Pilat menm te vle lage Jezi. Li pale ak foul moun yo ankò. 21Men yo rele: Kloure l’ sou yon kwa! Kloure l’ sou yon kwa! 22Yon twazyèm fwa ankò, Pilat di yo: Manyè di m’ ki move zak li fè konsa? Mwen menm, mwen pa jwenn anyen nan nonm sa a ki merite lanmò. Mwen pa di nou mwen pral fè bat li byen bat, apre sa m’a lage li? 23Men, yo pran rele pi fò, yo pèsiste ap mande pou yo kloure Jezi sou yon kwa. Yo sitèlman rele, Pilat ba yo gany. 24Se konsa Pilat pran desizyon pou l’ ba yo sa yo te mande a. 25Li lage moun pèp la te vle a, nonm ki te nan prizon pou konplo ak krim lan. Epi Pilat renmèt yo Jezi pou yo te fè li sa yo te vle a. 26Antan sòlda yo t’ap mennen Jezi ale, yo kontre Simon, yon moun peyi Sirèn. Li te soti nan jaden. Yo pran msye, yo chaje l’ anba kwa a pou l’ pote li dèyè Jezi. 27Yon bann moun nan pèp la t’ap swiv Jezi. Te gen kèk fanm la tou ki t’ap kriye, ki t’ap plenn sò li. 28Jezi vire gade yo, li di yo konsa: Nou menm, medam lavil Jerizalèm, pa kriye pou mwen tande; kriye pou tèt pa nou ak tout pitit nou yo. 29Gen jou k’ap vin dèyè; lè sa a y’a di: benediksyon pou fanm ki pa kapab fè pitit, pou fanm ki pa t’ janm fè pitit, pou fanm ki pa janm bay pitit tete. 30Lè sa a, tout moun va di mòn yo: Tonbe sou nou! Y’a mande mòn yo: Kouvri nou! 31Paske, si se sa yo fè bwa vèt la, kisa yo p’ap fè bwa chèch la? 32Yo mennen de lòt moun, de krimenèl pou yo touye ansanm ak Jezi. 33Lè yo rive kote yo rele Zo bwa Tèt la, yo kloure Jezi sou kwa a. Yo kloure de krimenèl yo sou de lòt kwa, yonn chak bò li. 34Jezi di: Papa, padonnen yo. Yo pa konnen sa y’ap fè. Sòlda yo tire osò pou separe rad li yo. 35Pèp la te kanpe la ap gade. Chèf yo t’ap pase Jezi nan rizib, yo t’ap di: Gade! Li sove lòt moun; si se Kris la li ye, moun Bondye chwazi a, se pou l’ sove tèt pa l’ tou. 36Sòlda yo t’ap pase l’ nan betiz tou. Yo pwoche bò kote l’, yo ba l’ venèg pou l’ bwè, 37epi yo di li: Si ou se wa jwif yo, se pou ou sove tèt ou ou menm! 38Men sak te ekri sou tèt kwa a: Nonm sa a se wa jwif yo li ye. 39Yonn nan krimenèl yo te kloure sou kwa yo t’ap joure li. Li t’ap di li: Se pa ou ki Kris la? Sove tèt ou non, epi sove nou ansanm avè ou tou. 40Men lòt la reprann li, li di li: Gen lè ou pa pè Bondye, ou menm ki anba menm kondannasyon avèk li a? 41Pou nou menm se jistis, paske nou resevwa sa nou merite pou krim nou fè. Men li menm, li pa fè anyen. 42Epi li di Jezi: Chonje m’ wi lè wa vin pran gouvènman an nan men ou! 43Jezi reponn li: Sa m’ap di ou la, se vre wi: Jòdi a ou pral avè m’ nan paradi. 44Li te midi konsa lè solèy la sispann klere sou tout peyi a jouk vè twazè nan apremidi. 45Rido ki te nan tanp lan chire fè de moso. 46Jezi rele byen fò, li di: Papa, m’ ap renmèt lespri mwen nan men ou. Apre l’ fin di pawòl sa yo, li mouri. 47Lè kaptenn lame a wè sak te rive, li fè lwanj Bondye, epi li di: Se vre wi. Nonm sa a te inonsan. 48Tout moun ki te vini an foul pou asiste espektak sa a te wè sak te rive. Yo tounen al lakay yo, yo t’ap bat lestonmak yo. 49Tout zanmi Jezi yo te rete yon ti jan lwen ansanm ak fanm ki t’ap mache avè l’ yo depi nan peyi Galile. Yo tout t’ap gade sak t’ap pase. 50Te gen yon jwif ki te rele Jozèf, moun lavil Arimate. Se te yon bon gason ki te mache dwat devan Bondye. 51Li t’ap tann kilè Bondye t’ap vin pran pouvwa a nan men li. Li te fè pati Gran Konsèy jwif yo, men li pa t’ dakò ak sa lòt yo te fè ni ak sa yo te deside. 52Jozèf al lakay Pilat, li mande kò Jezi. 53Apre sa, li al desann kò a sou kwa a, li vlope l’ nan yon bèl dra blan, epi li mete l’ nan yon kavo yo te fouye nan wòch. Se te yon kavo tou nèf: yo pa t’ ankò janm mete pesonn ladan li. 54Se te yon jou vandredi, repo a tapral kòmanse. 55Medam ki t’ap mache avèk Jezi depi nan peyi Galile yo te ale ansanm ak Jozèf. Yo wè kavo a, yo wè ki jan yo te mete kò Jezi ladan li. 56Apre sa, yo tounen lakay yo, y’ al pare lwil santi bon ak odè pou benyen kò a. Men, jou repo a yo pa t’ fè anyen, jan lalwa Moyiz te vle l’ la.


text:
Komisyonè Jean Monestime ap òganize yon evennman kominotè “clean-up, green-up”
Komisyonè Jean Monestime, Distrik 2, pral òganize yon evennman kominotè "Clean-Up, Green-Up" jou Samdi 1e desanm 2012 de 7:30 A.M. a 12:30 P.M. Se pral yon gwo evennman netwayaj kominotè k’ap rekrite èd volontè yo nan kominote-a ak divès ajans Konte.
Nan evennman an, ap gen plante pye bwa, pentire zòn ak ranmase fatra soti N.W. 7 Aveni rive N.W. 17 Aveni epi soti N.W. 79 Ri rive N.W. 103 Ri.
Nan jou evennman an, n’ap mande patisipan yo rankontre nan zòn kote nou pral rasanble an, Arcola Park, 1680 NW 87 Ri, Miami, Florid.
“Kenbe kominote nou an pwòp e vèt se youn nan priyorite pi enpòtan mwen. Si nou vle amelyore kominote nou an, se pou nou touse manch chemiz nou pou’n met men nan travay. Pandan evennman sa-a, n’ap rasanble tout resous Konte yo ansanm pou amelyore yon katye nan Distrik 2”, deklare Komisyonè Monestime. “Nou pa ka janm sou-estime valè yon kominote ki pwòp e vèt”.